# Manualul managerului de tastatură

Alexander
Budnik

    budnik@linserv.jinr.ru

Dimitrios
P.
Bouras

    dbouras@hol.gr

Duncan
Revizia documentului

    duncan@kde.org

v1.0b4, 24 Martie 1999, revizia 20 August 1999,

Acest manual descrie managerul de tastatură internațională, versiunea 1.0b4

KDE

## Introducere

Managerul de tastatură (`kikbd`) este proiectat pentru a tasta diferite simboluri naționale din simbolurile implicite Latin, sub sistemul X11.

`kikbd` implementează aranjarea tastaturii pentru seturi de caractere naționale, alta decît cea implicită: Latin-1. În loc să se bazeze pe metoda clasică care utilizează mapările de tastatură X și taste modificatori sau, de cînd a apărut X11R6.1, fișiere și reguli de mapare XKB, `kikbd` poate ține minte mai mult de o singură mapare de tastatură și poate comuta la cea dorită în mod dinamic.

`kikbd` utilizează metoda `xmodmap` pentru a seta mapările de tastaturi naționale pentru aplicațiile X11, dar poate manipula și comutări dinamice într-o listă de mapări selectate. Aceasta înseamnă că poate suporta mai mult de un limbaj la un moment dat.

În plus, `kikbd` poate menține diferite mapări de tastatură pentru diferite ferestre sau aplicații (utilizînd stilurile de lucru fereastră sau respectiv clasă).

## Instalarea

Instalarea din surse este ca de obicei:

            % ./configure
            % make
            % make install

Pentru a compila cu succes `kikbd` aveți nevoie cel puțin de KDE 1.0.

Începînd cu KDE versiunea 1.1, `kikbd` este inclus în pachetul `kdebase`.

## Tastatura națională

Pentru fiecare limbaj sau tastatură națională, `kikbd` suportă o mapare de tastatură care poate avea pînă la patru simboluri pe o tastă fizică. De exemplu, la tastatura rusească există patru simboluri pentru tasta 'Q': i mic, I mare, q mic și Q mare. Primele două sînt simboluri de tastatură din setul național și ultimele două sînt simboluri alternative.

Pentru a tasta simbolurile alternative, în dialogul de configurare a `kikbd`, trebuie să setați o tastă specială pentru comutatorul alternativ. Pentru detalii despre această problemă citiți secțiunea Configurarea managerului de tastatură. În mod normal, primul simbol este utilizat cînd se tastează fără a apăsa nici o tastă modificator, al doilea simbol cînd se tastează în timp ce Shift este ținut apăsat, al treilea simbol cînd tasta comutator alternativ este ținută apăsată și al patrulea simbol cînd tastele comutator alternativ și Shift sînt ținute apăsate simultan.

Cînd au fost scrise aceste rînduri, există deja mai mult de 20 de definiții de tastaturi naționale în distribuția `kikbd`.

Dacă lipsește o mapare de tastatură pentru limba dumneavoastră, citiți secțiunea Crearea unei noi tastaturi naționale.

Configurarea personalizată, utilizînd `kcmikbd` din Centrul de control KDE, include toate setările de rulare pentru `kikbd`. Ar trebui să utilizați modulul `kcmikbd` pentru a crea/modifica configurarea dumneavoastră personalizată. Cînd startați `kikbd` sau `kcmikbd` pentru prima oară ele vor copia setările implicite de sistem în fișierul dumneavoastră de configurare.

Pentru a executa `kcmikbd`, duceți-vă în meniul Configurare sau în Centrul de control KDE, alegeți Dispozitive de intrare și apoi Tastatură internațională.

Pentru a rula `kikbd`, duceți-vă în meniul Sistem și alegeți Managerul de tastatură.

## Configurarea managerului de tastatură

Există trei ecrane de configurare pentru Managerul de tastatură:

- Dialogul General, pentru selectarea de mapări de tastatură și de acceleratori. Din acesta se accesează și dialogul Avansat.

- Dialogul Stil pentru configurarea fonturilor și culorilor utilizate de butonul indicator al Managerului de tastatură.

- Dialogul Pornire pentru configurarea modului în care este pornit Managerul de tastatură și plasarea butonului indicator de tastatură.

## Setări generale

Managerul de tastatură KDE (`kikbd`) vă permite să selectați mapări de tastatură pentru diferite limbaje, astfel încît puteți comuta cu ușurință între diferite mapări naționale de tastatură. Programul este pornit selectînd Managerul de tastatură din meniul Sistem. El poate fi de asemenea configurat să pornească automat de fiecare dată cînd porniți KDE. Utilizînd o tastă accelerator denumită comutator sau dînd clic pe butonul indicator (care este prezent cînd rulează Managerul de tastatură), puteți comuta între diferite mapări de tastatură.

Dialogul General configurează mapările de tastatură și acceleratorii.

Mapări de tastatură:

Lista dumneavoastră de tastaturi naționale este afișată în lista dialogului. Prima linie este maparea de tastatură implicită, utilizată de Managerul de tastatură atunci cînd pornește. Cînd porniți Managerul de tastatură (sau modulul lui de configurare din Centrul de control KDE) pentru prima dată, maparea curentă de tastatură este copiată în lista dumneavoastră personală, ca selecție implicită (în exemplul din imaginea de mai sus, maparea implicită este `En` - limbajul englezesc american).

Utilizați butoanele din dreapta listei de mapări de tastatură:

- Dați clic pe butonul Adaugă pentru a adăuga limbaje în lista de mapări de tastatură. Aceasta va deschide dialogul Adăugare tastatură care are un widget combobox cu lista de mapări de tastatură disponibile și vă oferă informații despre maparea selectată. Pentru a adăuga în listă maparea selectată dați clic pe butonul OK sau Renunță pentru a închide dialogul fără a modifica lista.

- Dînd clic pe butonul Șterge va determina ștergerea mapării selectate din lista de mapări personale.

- Pentru a deplasa o tastatură în lista de mapări utilizați butoanele Sus și Jos. Maparea selectată este cea care va fi deplasată.

- Pentru deschide dialogul Informații despre maparea de tastatură și a vedea caracteristicile mapării de tastatură selectate, dați clic pe butonul Informații.

Dacă utilizați mai mult de două mapări de tastatură, este de mare ajutor să marcați căsuța de opțiune Utilizează lista rapidă. În acest caz puteți să comutați între maparea rapidă (selectată) și maparea implicită (prima) utilizînd combinația de tastă(e) comutator.

Aveți posibilitatea să schimbați maparea de tastatură rapidă din meniul pop-up care apare, cînd dați clic dreapta pe butonul indicator.

Comutatorul de mapări și comutatorul alternativ:

Această secțiune vă permite să alegeți acceleratorii utilizați pentru comutatorul și comutatorul alternativul de taste.

Componenta combobox din stînga vă arată combinația de taste pentru comutator.

- Apăsarea combinației de taste comutator va determina trecerea la următoarea mapare din lista dumneavoastră de mapări personale de tastaturi (sau între maparea implicită și cea evidențiată (rapidă), dacă este selectată căsuța de marcare Utilizează lista rapidă).

Componenta combobox din dreapta afișează combinația aleasă pentru comutatorul alternativ. Acesta se comportă ca o a doua tastă "shift", pentru a accesa caracterele alternative definite în maparea de tastatură.

- Caracterele alternative "minuscule" din maparea curentă de tastatură națională sînt obținute dacă se scrie în timp ce tasta comutator alternativ este ținută apăsată, iar cele alternative "majuscule" atunci cînd tasta corespunzătoare este apăsată în timp ce comutatorul alternativ și tasta Shift sînt amîndouă ținute apăsate.

Ambele căsuțe combobox au o liste derulante ce permit alegerea de diferite combinații de taste.

În imaginea de mai sus observați că operația de comutare se face prin apăsarea simultană a tastelor Ctrl dreapta și Shift dreapta (combinația de taste comutator selectată) și simbolurile naționale alternative se obțin ținînd apăsată tasta Alt dreapta (tasta selectată pentru comutatorul alternativ) în timp ce scrieți.

Opțiuni:

Această secțiune permite configurarea altor opțiuni:

- Dacă este marcată căsuța Sunet, calculatorul va emite un sunet de fiecare dată cînd schimbați maparea de tastatură.

- Pentru mai multe opțiuni deschideți dialogul Avansat dînd clic pe butonul Avansat.

## Opțiuni avansate

Emulare Caps Lock:

Pentru anumite tastaturi (de exemplu rusească, greacă) sînt probleme cu comportamentul tastei CapsLock. Utilizînd această opțiune puteți programa `kikbd` să emuleze CapsLock pentru a rezolva această problemă. Starea "Caps Lock" este indicată de culoarea butonului indicator, în loc să se schimbe starea LED-ului corespunzător al tastaturii.

Meniu general:

Dacă marcați această căsuță, veți obține meniul pop-up al Managerului de tastatură în orice fereastră activă, ținînd apăsată combinația de taste comutator pînă cînd apare meniul.

Salvează clase:

Dacă ați selectat Clasă în secțiunea Intrare (vedeți mai jos), puteți selecta căsuța Salvează clase, astfel încît asocierea dintre o anumită clasă de ferestre și o anumită mapare de tastatură este salvată la încheierea fiecărei sesiuni KDE și este refăcută la începutul sesiunii următoare. De exemplu, dacă astăzi aveați selectată tastatura românească în fereastra `kedit` cînd ați oprit KDE-ul, mîine o veți avea automat selectată la pornirea KDE-ului.

Coduri de tastatură:

Căsuța combobox vă permite să alegeți coduri de tastatură native particulare tipului de tastatură pe care îl aveți, în loc de codurile implicite X utilizate de sistemul X Window.

Intrare:

Aceasta determină modul în care mapările de tastatură sînt asociate cu diferite ferestre. Aveți posibilitatea la una din trei opțiuni:

- Global - maparea de tastatură curentă este aplicată tuturor ferestrelor.

- Fereastră - maparea de tastatură se aplică separat fiecărei ferestre principale și este moștenită de fiecare fereastră fiu creată de o fereastră principală. Cînd fereastra activă se schimbă, maparea de tastatură va fi schimbată la cea asociată cu fereastra activă.

- Clasă - o mapare de tastatură separată este asociată cu fiecare clasă de fereastre (în general, clasa unei ferestre corespunde unei aplicații care o deschide). De exemplu, dacă este făcută o astfel de selecție și veți comuta la tastatura românească într-una din ferestrele în care rulează programul `kedit`, veți avea activată tastatura românească și în celelalte ferestre `kedit`, pînă cînd veți comuta maparea din nou.

(Înapoi la "Setări generale").

## Setări de stil

În dialogul Stil puteți personaliza culorile și fonturile utilizate de Managerul de tastatură pentru a afișa butonul indicator, care indică ce mapare de tastatură este activă și (prin culorile sale) care afișează că Caps Lock emulat este activ și dacă comutatorul alternativ este apăsat.

Culorile butonului:

Dînd clic pe unul din butoanele colorate deschide dialogul Selectare culoare, care vă permite să schimbați culoarea corespunzătoare utilizată pentru butonul indicator:

- Text: Culoarea utilizată pentru text.

- Fundal: Culoarea de fundal utilizată la text.

- Cu Caps Lock: Culoarea de fundal utilizată pentru text cînd emularea tastei `Caps Lock` este selectată și este activată.

- Cu alternativ: Culoarea de fundal utilizată pentru text cînd tasta comutator alternativ este ținută apăsată pentru a obține caracterele alternative.

Fontul butonului:

Vă permite să schimbați fontul utilizat la butonul indicatorului de tastatură.

- Marcați Personalizează fontul dacă doriți să utilizați fonturi KDE mari sau personalizate. Dacă această căsuță este marcată, dînd clic pe butonul Modifică... va fi deschis dialogul Selectare font.

## Setări de pornire

Dialogul Pornire configurează modul în care va fi pornit Managerul de tastatură și plasarea butonului indicator.

- Pornește automat: Dacă această căsuță este marcată, Managerul de tastatură va porni automat la începutul fiecărei sesiuni KDE.

- Docat în panou: Dacă această căsuță este marcată, butonul indicator va fi plasat în panou.

- Poziția: Dacă căsuța Docat în panou `nu` este marcată, butonul indicator va fi plasat în unul din cele patru colțuri ale ecranului. Combobox-ul Poziția prezintă o listă de opțiuni pentru această locație.

## Crearea unei noi tastaturi naționale

Toate fișiere de tastatură valabile pentru tot sistemul sînt stocate în `$KDEDIR/share/apps/kikbd` și toate fișiere de tastatură personale în `$HOME/.kde/share/apps/kikbd`. Fiecare este identificat prin numele său excluzînd extensia `.kimap`. Un fișier personal de tastatură ascunde unul cu același nume aparținînd sistemului (nu etichetă, ci nume de fișier).

Pentru a crea o nouă mapare de tastatură ar trebui să folosiți un fișier `.kimap` existent, ca model. Fiecare fișier de tastatură are două secțiuni majore:

1. International Keyboard În această secțiune se pot defini următorii itemi:

   - `Authors`: o listă de autori separată prin virgule în formatul "prenume nume < adresă de e-mail>";

   - `Comment`**: text comentariu pentru această tastatură;

   - `Language`**: limbajul pentru care este făcută această tastatură;

   - `Charset`: codul de caractere cu care lucrează această tastatură;

   - `Locale`: localizarea pentru care se adresează maparea de tastatură;

   - `Label`*: eticheta utilizată de `kikbd` pentru a identifica această tastatură.

   * - obligatoriu; ** - poate fi tradus în alte limbi;

2. KeyboardMap Această secțiune conține mapările de la simbolul implicit la două, trei sau patru noi simboluri, în forma:

        keysym<num> = <simbol implicit>,<sim1>,<sim2>,<sim3>,<sim4>,

   și mapările de la coduri de tastatură la simboluri:

       keycode<num> = <cod tasta>,<sim1>,<sim2>,<sim3>,<sim4>,

   unde `num` înseamnă un număr unic, `sim` înseamnă un simbol în forma unui număr hexazecimal sau o formă interprebilă de X11, `cod tasta` înseamnă un cod zecimal și `simbol implicit` înseamnă simbolul implicit pentru acea tastă (înainte de a porni `kikbd`). Primele două simboluri `sim1`, `sim2` definesc simbolurile naționale pe cînd `sim3`, `sim4` definesc simbolurile alternative. Este preferabil să se utilizeze numai definiții `keysym`.

   Adițional, în această secțiune, puteți specifica CapsSymbols ca o listă de simboluri latine separate prin virgule pe care `kikbd` trebuie să le proceseze în timpul emulării `Caps Lock`.

După ce ați creat și testat o nouă mapare de tastatură puteți să o trimiteți dezvoltatorilor KDE, direct autorului sau celui ce întreține programul `kikbd`.

## Rezolvarea problemelor de funcționare

### Eroarea "Nu găsesc simbolul"

Acest lucru se poate întîmpla dacă server-ul X a încărcat simboluri non-latine sau neobișnuite înainte de pornirea `kikbd`.

Începînd cu versiunea 1.0b1, pentru a rezolva această problemă puteți predefini simboluri (vedeți secțiunea Opțiuni avansate).

### Probleme cu parola la screensaver

Această problemă poate apărea cînd screensaver-ul dumneavoastră pornește în timp ce este activă o tastatură națională. Soluția este să utilizați screensaver-ele KDE cu tastatura implicită (prima în listă), cea engleză. `kikbd` comută automat tastatura la maparea implicită cînd unul din screensaver-ele KDE deschide un dialog pentru introducerea parolei.

Altă soluție este să folosiți simbolurile latine alternative în toate mapările dumneavoastră de tastatură. Făcînd acest lucru puteți scrie parola utilizînd combinația de taste comutator alternativ.

### Raportarea erorilor

Vă rugăm să raportați erori de funcționare la http://buglist.kde.org

## Autori

Programul Manager de tastatură a fost scris de Alexander Budnik și Dimitrios P. Bouras

Traducerea în limba română: Claudiu Costin.