# KDE F.A.Q.

Document creat de Matthias Hölzer-Klüpfel și Lee Wee Tiong
12 August 1999

Acesta este o compilație a celor mai frecvente întrebări referitoare la KDE.

Răspunsuri la întrebări frecvente despre KDE

KDE
FAQ
question
answer

## Despre acest FAQ

Vă rugăm să raportati orice greșeli, neconcordanțe sau omisiuni găsite în acest F.A.Q., la kde-faq@kde.org. Vă rugăm, totuși, să nu ne trimiteți propriile întrebări referitoare la KDE. Apelați pentru aceasta la listele de discuții și la grupurile de știri KDE.

Multe din răspunsurile oferite în acest F.A.Q. sînt luate din diverse liste de discuții și grupuri de știri KDE. Oricum, MULTE mulțumiri tuturor celor care au contribuit cu răspunsuri la întrebările ce fac parte acum din F.A.Q.

### Cum pot sprijini acest F.A.Q.?

Mai întîi de toate trimiteți-ne toate erorile care le întîlniți. De asemenea am aprecia și sugestiile venite din partea dumneavoastră. Mai mult decît atît, dacă vreo porțiune de text pare neclară și aveți o idee despre cum ar trebui să arate pentru a fi mai clară, dați-ne de știre. Adresa noastră de e-mail este kde-faq@kde.org.

În al doilea rînd, trimiteți răspunsuri la acele întrebări frecvente care nu sînt încă incluse în acest F.A.Q. Le vom adăuga imediat.

În cele din urmă, folosiți acest F.A.Q. Citiți-l cu atenție înainte de a pune întrebări în numeroasele liste de discuții și grupuri de știri KDE.

### Cum pot deveni contributor la acest F.A.Q.?

Actualmente, este foarte ușor să deveniți un contributor al acestui document. Iar noi sîntem întotdeauna în căutare de noi lucrători. Pentru a vă alătura nouă trebuie să faceți următoarele lucruri. Mai întîi trebuie să instalați pe calculatorul dumneavoastră următoarele pachete:

1. sgmltools 1.0.9: generează diferite formate pentru FAQ, cum ar fi HTML și PostScript din SGML. Nu luați versiunea 2.x deoarece încă avem nevoie de compatibilitate cu stilul Linuxdoc. Acest lucru se va schimba cînd se va face, în final, tranziția la noul format, DocBook.

2. ksgml2html: un front-end pentru sgml2html (unul din utilitarele din pachetul `sgmltools`) care este utilizat pentru a genera documente HTML cu un aspect specific KDE. El este inclus în pachetul `kdesdk` din directorul `unstable/CVS/snapshots/current/` pe server-ul de FTP al KDE și server-ele care fac mirroring.

3. cvs: necesar pentru a accesa depozitul CVS KDE. Ar trebui să fie disponibil pe orice server decent de FTP ce face mirror pentru GNU.

4. Qt și KDE: nu sînt necesare pregătiri speciale, sperăm.

La ora actuală, nu este obligatoriu să utilizați KDE, dar familiarizîndu-vă cu KDE vă va face fără îndoială un mult mai bun contributor la F.A.Q.

După ce v-ați asigurat că ați instalat programele necesare pe sistemul dumneavoastră, sînteți gata de acțiune. Mai întîi, rugați-l pe Stephan Kulow să vă dea drept de scriere în CVS. Aveți nevoie de el pentru a pune modificările sau actualizările pe care le-ați făcut fișierelor F.A.Q. Ar trebui de asemenea să-l rugați pe Martin Konold să vă adauge la lista de discuții KDE FAQ. Pînă cînd obțineți acces de scriere în CVS, trebuie să vă familiarizați cu mulțimea de utilitare pe care le-ați instalat.

În momentul în care sînteți în măsură să faceți acces la depozitul CVS KDE, ar trebui să transferați fișierele F.A.Q. Ele sînt localizate în directorul `kdebase/doc/khelpcenter/faq`. Numai fișierul original SGML și fișierele HTML generate pot să fie puse în acest director. În plus, există și alt loc unde ați putea pune fișierele dumneavoastră FAQ: `www/documentation/faq`. Oricum, versiunea SGML nu trebuie să ajungă în acest director. Numai distribuțiile HTML, PostScript, text ASCII și tarball HTML pot să stea aici.

După ce ați transferat fișierele, puteți purcede la editarea lor. Documentul de bază este `index.sgml`, și el reprezintă sursa din care sînt generate celelalte formate ca de exemplu HTML. Oricînd simțiti nevoia să faceți modificări la KDE FAQ, acesta este documentul pe care trebuie să îl editați. După ce ați făcut suficiente modificări, este momentul să le puneți în depozitul CVS. Dar, înainte de a face acest lucru, vă rugăm să vă asigurați că ați generat formatele obligatorii (HTML, text ASCII, PostScript și un tarball HTML).

În final, s-ar putea să vă întrebați ce fel de informații ar trebui adăugate la KDE FAQ. Răspuns: faq-uri, bineînțeles! Trebuie să subscrieți la variate liste de discuții și grupuri de știri KDE disponibile și după ce ați citit tone și tone de e-mail-uri care pun aceeași întrebare în mod repetat sîntem siguri că știți ce trebuie adăugat

## Introducere

### Ce înseamnă KDE?

KDE înseamnă K Desktop Enviroment (Mediul Grafic K).

KDE este un proiect inițiat de Matthias Ettrich în 1996. Scopul proiectului KDE este să unească puterea sistemului de operare UNIX cu confortul oferit de o interfață utilizator modernă.

Pe scurt: KDE face UNIX-ul accesibil tuturor!

Pentru informații suplimentare referitoare la KDE, vizitați pagina de Web: Ce înseamnă KDE?

### Ce reprezintă K din denumirea KDE?

Nimic - se numește simplu Mediul Grafic K, unde K este precum X în Sistemul X Window.

### Pe ce platforme ne putem aștepta să ruleze KDE?

KDE este un mediu grafic destinat tuturor variantelor de UNIX. Deși este adevărat că majoritatea programatorilor KDE folosesc Linux, acest mediu grafic rulează fără probleme pe o mare varietate de platforme. S-ar putea să fie totuși nevoie să umblați un pic la sursele programelor dacă folosiți o variantă exotică de UNIX sau dacă nu folosiți utilitarele de dezvoltare GNU, în special compilatorul `gcc`.

Cîteva din platformele pe care rulează KDE sînt:

- Linux

- Solaris

- FreeBSD

- IRIX

- HP-UX

### Este KDE un manager de ferestre?

Nu, KDE nu este un manager de ferestre. Deși KDE include un manager de ferestre foarte complex, KWM, KDE reprezintă mult mai mult decît atît -- este un mediu grafic integrat.

KDE asigură un mediu grafic complet, incluzînd un manager de fișiere, un manager de ferestre, un sistem de ajutor, un sistem de configurare, nenumărate unelte și utilitare și un număr în continuă creștere de aplicații, incluzînd dar nelimitîndu-se la clienți de mail și știri, programe de desenare, vizualizoare DVI și PostScript și așa mai departe.

### Este KDE o clonă a CDE, Windows 95 sau MacOS?

Nu, KDE nu este o clonă. În mod specific, KDE nu este o clonă a CDE sau a Windows-ului. În timp ce programatorii KDE implementează cele mai noi și mai bune tehnologii și facilități folosite și în alte medii grafice, KDE este un mediu cu adevărat unic care va continua să se dezvolte în mod independent.

### KDE este software liber?

Da, KDE este un produs software liber, în conformitate cu Licența Publică Generală GNU. Toate bibliotecile KDE sînt disponibile sub licența GPL, dezvoltarea de aplicații comerciale sub KDE fiind posibilă. Toate aplicațiile KDE se află sub licența GPL.

KDE folosește Qt C++ crossplatform toolkit, care este distribuit sub o licență proprie.

Pe scurt, licența sub care se află Qt vă permite să folosiți în mod liber Qt pentru dezvoltarea de aplicații X Windows atît timp cît codul sursă al acestor aplicații este făcut public. Dacă, totuși, nu doriți acest lucru, trebuie să obțineti o licență comercială pentru Qt. Pentru mai multe informații despre Qt și licența sub care se află, accesați site-ul Web Troll Tech.

Dacă nu sînteți sigur de ce licență aveți nevoie, contactați direct Troll Tech.

Este întru-totul legal să distribuiți în mod gratuit KDE și Qt pe CD-uri. Nu trebuie plătite nici un fel de taxe pentru acest lucru.

## Obținerea KDE

### De unde pot să obțin KDE?

Site-ul FTP principal al KDE este

- ftp://ftp.kde.org

Acest site este foarte solicitat, astfel încît puteți lua în considerare unul din următoarele site-uri mirror KDE:

- ftp://ftp.mouk.s-jaani.ee/pub/kde

- ftp://beer.stampede.org/ftp.kde.org

- ftp://ftp1.change-espace.fr/pub/Linux/kde

- ftp://ftp.tsc.uvigo.es/pub/linux/kde

- ftp://bromo.ptf.hro.nl/pub/mirrors/kde

- ftp://ftp.cised.unina.it/pub/kde

- ftp://ftp.sw.com.sg/pub/kde

- ftp://ftp.netlab.is.tsukuba.ac.jp/pub/X/KDE

- ftp://ftp.arpanet.ch/pub/mirrors/kde/

- ftp://ftp.fu-berlin.de/pub/unix/X11/gui/kde/

- ftp://ftp.funet.fi/mirrors/ftp.kde.org/pub/kde

- ftp://ftp.net.lut.ac.uk/kde

- ftp://ftp.nvg.unit.no/pub/linux/kde

- ftp://sunsite.unc.edu/pub/Linux/Incoming

- ftp://linux.unipv.it/pub/linux/kde

- ftp://sunsite.icm.edu.pl/pub/unix/kde

- ftp://ftp.chialpha.org/pub/kde

- ftp://ftp.blaze.net.au/pub/kde

- ftp://ftp.gwdg.de/pub/x11/kde/

- ftp://ops.linux.co.za/pub/Linux/kde

- ftp://ftp.uni-erlangen.de/pub/Linux/MIRROR.KDE

- ftp://ftp.dataplus.se/pub/linux/kde

- ftp://ftp.tvnet.hu/pub/kde

- ftp://canine.resnet.gatech.edu/pub/kde

- ftp://ftp.fh-heilbronn.de/pub/mirrors/kde

- ftp://ftp.appl-opt.physik.uni-essen.de/pub/linux/kde

- ftp://ftp.dsnet.it/pub/internet/unix/Linux/kde

- ftp://sunsite.mff.cuni.cz/X11/Desktops/KDE

- ftp://sunsite.icm.edu.pl/pub/unix/kde/

- ftp://ftp.fh-dortmund.de/pub/unix/kde.mirror

- ftp://kde.flash.net/pub/unix/kde/

- ftp://ftp.cs.us.es/pub/Linux/kde/

- ftp://ftp.isis.nsu.ru/mirrors/kde/

- ftp://belief.unix.cslab.tuwien.ac.at/pub/kde

- ftp://clio.unice.fr/

- ftp://ftp.iinet.net.au/pub/kde/

- ftp://ftp.lbi.ro/pub/Linux/KDE

- ftp://ftp.linux.org.au/pub/linux/kde/

- ftp://ftp.kreonet.re.kr/pub/tools/X11/kde/

- ftp://sundog.v-wave.com/pub/kde/

- ftp://sunsite.bilkent.edu.tr/pub/linux/kde

- ftp://ftp.fisica.ist.utl.pt/pub/mirrors/kde

- ftp://ftp.rz.uni-wuerzburg.de/pub/unix/kde

Puteți găsi o listă actualizată a site-urilor mirror KDE accesînd lista site-urilor mirror KDE.

### Există distribuții Linux care includ KDE?

Da, majoritatea distribuțiilor de Linux includ KDE. Deoarece alcătuirea unei distribuții ia ceva timp, s-ar putea să nu conțină întotdeauna cea mai recentă versiune de KDE, dar sînt totuși bune pentru început sau pentru evitarea descărcării de pe Internet.

Mai jos sînt listate cîteva din distribuțiile care includ KDE. Găsiți o listă actualizată la Lista de distribuții KDE.

- S.u.S.E. Linux 6.1

- DLD Linux 6.0

- Caldera OpenLinux 2.2

- MkLinux

- Linux-Mandrake

- Stampede Linux

- LinuxPPC

În plus, unele reviste de calculatoare sînt livrate împreună cu un CD conținînd KDE:

- Chip Computer Magazin (în română)

- Chip (în germană)

- Dream (în franceză)

- PC Quest (în engleză)

### Care este versiunea curentă?

Ultima versiune stabilă este 1.1.2.

### Unde pot găsi ultimele versiuni de dezvoltare (snapshots)?

Acestea se pot obține de la ftp://ftp.kde.org/pub/kde/unstable/CVS/snapshots. Puteți să vă configurați propriul client CVS pentru a avea în permanență ultimele versiuni de dezvoltare. Pentru mai multe informații privind realizarea acestui lucru, uitați-vă la Pagina CVSup KDE.

CVS (Concurrent Versions System) este un sistem de control al versiunii bazat pe RCS (Revision Control System), dar care oferă o mai mare funcționalitate.

### De unde pot obține Qt?

Qt este produsul unei companii norvegiene, Troll Tech. Puteți obține întotdeauna ultima versiune a Qt de la server-ul lor FTP:

Server-ul FTP Troll Tech

Cu toate acestea, ar trebui să puteți obtine Qt și de la site-urile mirror KDE menționate mai sus. De asemenea Qt este inclus în toate distribuțiile recente de Linux. De notat că veți avea nevoie de Qt versiunea 1.44 sau mai recentă.

### Ce este totuși Qt?

Qt este o bibliotecă de clase C++ folosită la dezvoltarea interfețelor utilizator. Produsul oferă majoritatea elementelor GUI pe care le observați în orice aplicație KDE: meniuri, butoane, bare de defilare, etc. Qt este un produs multi-platformă, care vă permite să scrieți cod care se va compila atît pe platforme UNIX, cît și pe cele Windows.

## Instrucțiuni de instalare

Acestea sînt instrucțiunile de instalare pentru versiunile 1.x ale KDE. Pentru versiuni ulterioare vă rugăm să vă completați informațiile citind fișierele README și INSTALL care vin odată cu pachetele KDE. Citiți-le cu atenție. Dacă veți avea nevoie de mai multe informații, înscrieți-vă într-una din listele de discuții KDE (vedeți instrucțiunile de pe site-ul nostru web pentru detalii despre cum puteți să vă abonați la ele) Liste de mail.

### Vor fi necesare conversii?

Deci ați auzit zvonurile. Sau ați văzut screenshot-urile. Și ardeți de nerăbdare să rulați KDE. Dar nu știți aproape nimic despre întreaga afacerea care se numește "Sistem de Operare alternativ". Nu vă faceți griji! Aveți nevoie numai de cîteva (ei bine, nu chiar cîteva) lecturi. Asta-i tot!

KDE nu rulează sub Windows 95/98/NT sau OS/2 (încă!). Pentru a rula KDE, aveți nevoie de un sistem Unix. Vă rugăm să citiți secțiunea Pe ce platforme ne putem aștepta să ruleze KDE?, pentru mai multe detalii.

Să presupunem că ați decis să instalați Linux. Puteți să îl aduceți de pe Internet sau sau să cumpărați un CDROM care conține o distribuție care vă convine. Următoarele resurse vă pot fi utile:

- Control-Escape: Software alternativ, Ajutor pentru Linux

- Pagina de Linux la Linux Online

- Pagina de Web SearchLinux

- Arhiva de cunoștințe despre Linux

- Grupuri de știri Usenet ca de exemplu: comp.os.linux.*

Înainte de rula KDE sub Linux, este nevoie să instalați și să configurați server-ul X. X reprezintă interfața grafică GUI de facto pe sistemele Unix. Ar trebui să aruncați o privire la următoarele resurse:

- Sistemul X Window

- Pagina de Web XFree86(TM)

- Grupuri de știri Usenet ca de exemplu: comp.os.linux.x și comp.windows.x.*.

În sfîrșit, sînteți gata să începeți instalarea KDE. Vă rugăm să începeți să citiți începînd cu secțiunea următoare. Pentru a obține pachetele KDE, vă rugăm să citiți secțiunea De unde poate fi obținut KDE?. Și nu în ultimul rînd, dacă întîlniți probleme în instalarea KDE, nu ezitați să apelați la listele de discuții și grupurile de știri KDE. Țineți minte: nici o întrebare nu este tratată cu indiferență, dar sînt unele la care este prostesc să se răspundă, în special la cele la care s-a răspuns deja în acest F.A.Q.

Vă dorim succes și să vă distrați de minune cu KDE!

### Formatul pachetelor disponibile

Echipa KDE oferă șase tipuri diferite de pachete: surse și binare RPM, fișiere sursă și binare .tgz (.tar.gz) și fișiere sursă și binare Debian. Primele care sînt distribuite sînt fișierele sursă .tgz, iar celelalte formate vor apărea la scurt timp. La ora actuală sînt disponibile sursele în pachete .tar.bz2. Citiți secțiunea Cum să decomprim fișierele cu extensia 'bz2'?, pentru mai multe informații. În plus au apărut și pachete în format `pkg` pentru Solaris 2.6 și 7.

Procesul de instalare depinde de formatul pachetului ales. După instalare se execută proceduri care se aplică în cazul tuturor formatelor. De notat că dacă sînteți începător în lucrul cu UNIX și lucrați pe un sistem care suportă formatul RPM, atunci cel mai bine este să alegeți pachetele binare RPM oferite de distribuitorul sistemului dumneavoastră. Cel puțin Caldera, Delix și SuSE vor face disponibile pachetele binare RPM pe propriile lor server-e FTP. Dacă aveți nevoie de opțiuni speciale de configurare (spre exemplu, din cauză că folosiți parole umbrite și doriți să folosiți screensaver-e), cel mai bine este să obțineți pachetele sursă și să le compilați singuri. Pachetele binare RPM pentru distribuțiile care nu includ KDE sînt disponibile în secțiunea contrib la `ftp.kde.org`.

Bill Mote a publicat o pagină de Web numită "Instalarea KDE 1.1 cu formatul RPM". Vizitați acest site la http://home.fuse.net/bmote/kde.htm.

### Cerințe preliminare

Pentru KDE 1.0 aveți nevoie de biblioteca Qt versiunea 1.33 sau mai recentă, iar pentru KDE 1.1 aveți nevoie de versiunea 1.44 sau mai recentă. Nu descărcați de pe Internet Qt 2.0 sau mai recent, încă. De asemenea trebuie să aveți și fișierele header dacă doriti să compilați singuri KDE. Ele sînt disponibile gratuit la http://www.troll.no/dl. Asigurați-vă că aveți și `libgr` care este inclus în majoritatea distribuțiilor. Verificați ca dispozitivul local `loopback` să fie configurat în mod corect.

### Descrierea pachetelor de bază

Distribuția de bază a KDE consistă din 11 pachete. Unele sînt obligatorii, în timp ce altele sînt opționale. Fiecare pachet este disponibil în fiecare din formatele mai sus menționate.

kdesupport

  (RECOMANDAT)

  Acest pachet conține bibliotecile suport care nu sînt parte din proiectul KDE, dar care sînt totuși necesare. Dacă aveți deja instalate bibliotecile incluse în acest pachet (`libgif`, `libjpeg`, `libmime`, `libuu`, `libgdbm`) și cu versiunile necesare, atunci nu mai este nevoie să îl instalați. Dacă aveți dubii, instalați-l. De notat că pentru instalarea pachetelor Debian acest pachet este necesar oricum.

kdelibs

  (NECESAR)

  Acest pachet conține bibliotecile partajate care sînt cerute de aplicațiile KDE.

kdebase

  (NECESAR)

  Acest pachet conține aplicațiile de bază care formează nucleul KDE, precum managerul de ferestre, emulatorul de terminal, centrul de control, managerul de fișiere și panoul KDE.

kdegames

  (OPȚIONAL)

  Diverse jocuri precum Mahjongg, Cursa șerpilor, Asteroizi și Tetris.

kdegraphics

  (OPȚIONAL)

  Diverse programe legate de domeniul grafic precum un vizualizor PostScript(tm), un vizualizor DVI și un program de desenat.

kdeutils

  (OPȚIONAL)

  Diverse utilitare de birou, precum un calculator, un editor și altele.

kdemultimedia

  (OPȚIONAL)

  Aplicații multimedia precum un CD player și un mixer audio.

kdenetwork

  (OPȚIONAL)

  Aplicații Internet. La ora actuală conține un client de mail, unul de știri și mai multe utilitare de rețea.

kdeadmin

  (OPȚIONAL)

  Programe de administrare a sistemului. Conține o aplicație de administrare a utilizatorilor și un editor de nivele de execuție în stil System V.

kdetoys

  (OPȚIONAL)

  Jucării!

korganizer

  (OPȚIONAL)

  Un birou nu poate fi niciodată complet fără un organizator. Nu-i așa?

`kdesupport` (dacă este necesar) trebuie să fie instalat înaintea oricărui alt pachet. Următorul (sau, după caz, primul) trebuie să fie `kdelibs`. Celelalte pachete pot fi apoi instalate în ordine arbitrară.

### Instrucțiuni de instalare pentru diverse formate de pachete

Vă rugăm să nu uitați să citiți fișierele README și INSTALL dacă sînt disponibile.

#### Instalarea pachetelor Debian

Pachetele Debian se instalează în conformitate cu noul FHS (standard de ierahie a sistemului de fișiere).

Pentru a instala un pachet Debian:

- Deveniți root

- Dați comanda: `dpkg -i <nume-pachet>.deb`

pentru fiecare pachet pe care doriți să îl instalați.

#### Instalarea pachetelor RPM

Pachetele RPM se instalează în directorul `/opt/kde`.

Pentru a instala un pachet binar RPM:

- Deveniți root

- Executați: `rpm -i <nume-pachet>.rpm`

Pentru a crea un pachet binar RPM dintr-o sursă RPM și a-l instala faceți următoarele:

- Deveniți root

- Dați comanda: `rpm -i kdesupport-1.0.src.rpm`

- `cd /usr/src/redhat/SPECS`

- `rpm -bb kdesupport-1.0-1.spec`

- `cd ../RPMS/i386` (sau ce arhitectură folosiți)

- `rpm -i kdesupport-1.0-1.i386.rpm`

#### Instalarea fișierelor sursă .tar.gz

Pachetele sursă .tgz se instalează în `/usr/local/kde` în mod implicit. Puteți modifica acest lucru utilizînd opțiunea `--prefix` a scriptului de configurare.

- dezarhivați pachetele cu: `tar xvzf <nume-pachet>.tar.gz`

- Intrați în directorul pachetelor: `cd <nume-pachet>`

- Configurați pachetul: `./configure`

  Unele pachete (în special `kdebase`) au opțiuni speciale de configurare care s-ar putea să fie aplicabile și în cazul dumneavoastră. Dați comanda `./configure --help` pentru a vedea opțiunile disponibile.

- Generați pachetul: `make`

- Instalați pachetul: `su -c "make install"` (dacă nu sînteți deja root). Dacă sînteți, tastați doar `make install`.

#### Instalarea fișierelor binare .tgz

Pachetele binare .tgz se instalează în `/opt/kde`.

- Deveniți root

- `cd /`

- `tar xvzf <nume-pachet>.tar.gz`

### Proceduri post-instalare

Mai întîi de toate, asigurați-vă că ați adăugat directorul de instalare al KDE (de exemplu `/opt/kde/bin`) la variabila `PATH` și directorul de instalare al bibliotecii KDE la `LD_LIBRARY_PATH` (pași necesari doar în cazul sistemelor care nu suportă rpath; pe Linux ELF, ar trebui să funcționeze și fără aceștia). Această variabilă de mediu poate să se numească în mod diferit pe unele sisteme, spre exemplu `SHLIB_PATH` (pe IRIX). Setați apoi variabila de mediu `KDEDIR` ca bază a arborelui de fișiere KDE, de exemplu `/opt/kde`.

Nu setați variabila `LD_LIBRARY_PATH` fără să vă gîndiți bine înainte. În marea majoritate a cazurilor nu este necesară modificarea ei și acest lucru poate aduce oricum mai multe neplăceri decît avantaje. Există o pagină web scrisă de Dave Barr care explică neplăcerile ce pot fi cauzate de `LD_LIBRARY_PATH` și poate fi găsită la http://www.cis.ohio-state.edu/~barr/ldpath.html.

Deși puteți folosi majoritatea aplicațiilor KDE prin simpla apelare a numelor lor, puteți beneficia pe deplin de facilitățile sale avansate dacă veți folosi managerul de ferestre KWM și programele sale ajutătoare.

Pentru a vă face munca cît mai ușoară, am inclus un script simplu, numit `startkde` care se instalează în `$KDEDIR/bin` și care este astfel în calea dumneavoastră de căutare.

Editați fișierul `.xinitrc` aflat în directorul dumneavoastră personal (făcîndu-i mai întîi o copie de siguranță!). Ștergeți sau comentați intrările ce apelează managerul vechi de ferestre și adăugați în loc `startkde`. Restartați X.

Dacă folosiți KDM/XDM, va trebui să editați fișierul `.xsession` în locul lui `.xinitrc`. Dacă nu există nici un fișier `.xinitrc` sau `.xsession` în directorul dumneavoastră personal, creați unul nou și introduceți o singură intrare conținînd `startkde`. Unele sisteme (în mod notabil RedHat Linux) utilizează fișierul `.Xclients`.

În acest moment noul dumneavoastră mediu KDE este gata de funcționare. Îl puteți porni pentru a începe explorarea universului fascinant al KDE. Este recomandat să citiți totuși și ceva documentație pe această temă: Ghid de inițiere rapidă. De asemenea, fiecare aplicație are un sistem de ajutor online, care este disponibil din meniul Ajutor.

### Micro-HOWTO: Compilarea KDE 1.1.1 pe SGI Irix 6.x

Chris Berry a publicat următorul micro-HOWTO actualizat (a fost editat pentru a avea aspectul de mai jos) la `comp.windows.x.kde`.

Aceasta este modificarea (evidentă) a Micro-HOWTO-ului original publicat de Chris Sterritt. Aceste lucruri sînt valabile pentru KDE-1.1.1 rulînd pe Irix 6.5. Nu am încercat-o pe alte platforme. Există cîteva puncte de conflict: Obțin foarte multe avertizări despre faptul că definițiile Qt sînt prioritare, că definițiile libkdecore vor fi prioritare etc. (Atît de multe definiții au fost puse prioritare că aș putea să fac un dicționar cu ele), mecanismul i18n nu merge (deși în versiunea în v1.0 mergea) și `kikbd` eșuează în programul `konsole` (în celelalte programe merge bine). Orice comentarii sau întrebări pot fi trimise la berry@ieeecs.concordia.ca. Voi ține o copie a acestui HOWTO în pagina mea personală de web: http://alcor.concordia.ca/~c_berry/.

De altfel, dacă aceste lucruri nu reprezintă ceașca dumneavoastră de ceai, am încărcat binarele pentru kde-1.1.1 și egcs-1.1.2 la ftp://ftp.cmc.ec.gc.ca/pub/hbc/sgi/. KDE a fost compilat cu biblioteci partajate, astfel încît dacă nu aveți `libstdc++.so.2.9.0` vă sugerez să descărcați și binarele `egcs`. Vă rog să luați și să citiți fișierul README din director, deoarece el conține informații importante despre instalare.

În final, vreau să declar ca nici eu și nici Environment Canada nu își asumă responsabilitatea în legătură cu calitatea instrucțiunilor date. Ele au funcționat pentru mine. Dacă merg și la dumneavoastră asta-i foarte bine. Dacă nu merg nu pot să vă ajut, nici chiar cineva de la EC. Trebuie să observați că unele lucruri nu merg așa cum ar trebui. Dacă găsiți o cale să rezolvați aceste probleme, faceți în așa fel ca să afle și ceilalți. Personal nu sînt capabil să testez și să corectez nimic după data de 20 august 1999 deoarece mă voi întoarce la școală (și voi folosi SunOS).

Distracție plăcută!

1. Instalați Qt 1.42 sau mai recent.

2. Instalați KDE sub contul dumneavoastră (nu ca root!) astfel încît să aveți o variabilă de mediu `KDEDIR` care este setată la altceva decît `/usr/local/` sau orice în mod normal este implicit. Deci o voi menționa mai jos, dar dumneavoastră s-ar putea să nu o aveți. Deși SGI are biblioteci 'jpeg' și 'png', ele sînt vechi și deci improprii. Astfel, trebuie să obțineți sursele pentru `libpng` și `libz` (jpeg vine în `kdesupport`). Le-am găsit ca surse RPMs într-unul din directoarele unui mirror FTP pentru RedHat.

3. Obțineți `egcs-1.1.1` sau mai nou și compilați-l cu suport `-fsquangle` activat. Acest lucru este necesar deoarece asamblorul SGI nu poate manipula imensele nume de obiecte produse de un compilator `g++` normal și asamblorul `gas` nu lucrează bine (încă) pentru SGIs. Trebuie să generați și bibliotecile pentru `gcc` utilizînd foarte bine chiar acest binar. Asigurați-vă ca variabila de mediu `PATH` execută numai acest compilator (dacă cumva aveți instalat alt compilator `gcc` în alt director). Cînd dau comanda `g++ -v` obțin:

       gcc version egcs-2.91.60 19981201 (egcs-1.1.1 release)

4. Dați comanda

       setenv LDFLAGS " "

   deoarece scriptul `configure` insistă să încerce `g++ -s` cînd compilează programul de test și care întotdeauna eșuează pe un calculator SGI.

5. Dezarhivați `kdesupport` și intrați în directorul lui. Executați scriptul `configure` cu opțiunea `--prefix` dacă este nevoie:

       ./configure --prefix=$KDEDIR --x-includes=/usr/include/X11 \
       --x-libraries=/usr/lib32 --with-qt-includes=/opt/kde-1.1.1 \
       --with-qt-libs=/opt/kde-1.1.1 --enable-shared

   Modificați comanda de mai sus ca să reflecte realitatea dumneavoastră. În cazul meu, am pus fișierele Qt în același director cu KDE, astfel că a trebuit să numesc în mod explicit directorul fișierelor `include` și al bibliotecilor. Uneori scriptul `configure` nu va vedea directorul `include` pentru Qt. Modificați fișierul dumneavoastră `.login` pentru a corecta acest lucru (Ați setat fișierul dumneavoastră `.login` așa cum cer instrucțiunile de instalare ale Qt?).

6. Rulați scriptul (pe care l-am inclus mai jos) după cum urmează:

       find . -name Makefile -exec ../FixMakesSq {} \;

   Aceste acțiuni corectează liniile de compilare și deci toate bibliotecile "replicate" (jpeg și png) sînt înlocuite cu calea completă astfel încît compilarea nu va folosi la editarea de legături bibliotecile SGI.

   În HOWTO-ul original, opțiunea `-fsquangle` a fost adăugată la fiecare fișier `makefile`. Acest lucru a cauzat erori la compilare. Am observat că acest lucru era necesar numai într-un singur `makefile`. Mai jos va fi subliniat acest lucru.

   Iată mai jos scriptul `FixMakesSq`:

       #!/bin/perl -ni.bak

       if ((/-lpng/) || (/-ljpeg/))
       {
           if (/^(.*)-lpng(.*)$/)
           {
               $b4 = $1;
               $af = $2;
               print "$b4 /path/to/KDE/libs/libpng.a $af\n";
           }
           if (/^(.*)-ljpeg(.*)$/)
           {
               $b4 = $1;
               $af = $2;
               print "$b4 /path/to/KDE/libs/libjpeg.a $af\n";
           }
       }

       #NOTE!! Uncomment this section if you want to add
       #-D_LANGUAGE_C_PLUS_PLUS to all
       #makefiles.  I personally have not tried this, but it should not break
       #anything.
       # Alternately, add the flag in the places noted below.

       #elsif (/cxxflags\s*=(.*)$/i)
       #{
       #    print "CXXFLAGS =  -D_LANGUAGE_C_PLUS_PLUS $1\n";
       #}
       else
       {
           print;
       }

   Executați:

       gmake
       gmake install

7. Duceți-vă în directorul surselor `libz` și executați:

       ./configure --prefix=$KDEDIR
       gmake
       gmake install

8. Duceți-vă în directorul surselor `libpng` și executați:

       ./configure --prefix=$KDEDIR
       gmake
       gmake install

9. Dezarhivați pachetul `kdelibs` și intrați în directorul lui. Observați că există și argumentul `--enable-new-stuff` pentru `./configure` (acesta ar putea să nu fie necesar, dar nici nu apar probleme dacă îl utilizați):

       ./configure --prefix=$KDEDIR --x-includes=/usr/include/X11 \
       --x-libraries=/usr/lib32 --with-qt-includes=/opt/kde-1.1.1 \
       --with-qt-libs=/opt/kde-1.1.1 --enable-shared --enable-new-stuff
       find . -name Makefile -exec ../FixMakesSq {} \;

10. Găsiți `kprocctrl.cpp` și corectați fișierul `Makefile` din acel director. Numai dacă nu ați de-comentat secțiunea care face acest lucru, din scriptul `FixMakesSq`, adăugați `-D_LANGUAGE_C_PLUS_PLUS` la linia cu `CXXFLAGS`. Aceasta face ca definiția pentru funcțiile semnal să fie corectă (are un argument `int`).

11. Găsiți `addressbook.cc` și corectați fișierul `Makefile` din acel director. Adăugați `-fsquangle` la linia `CXXFLAGS`. Aceasta face compilatorul capabil să manipuleze un nume imens pe care îl generează ca rezultat.

        gmake
        gmake install

12. Dezarhivați pachetul `kdebase` și intrați în directorul lui. Executați:

        ./configure --prefix=$KDEDIR  --x-includes=/usr/include/X11 \
        --x-libraries=/usr/lib32 --with-qt-includes=/opt/kde-1.1.1 \
        --with-qt-libs=/opt/kde-1.1.1 --enable-shared
        find . -name Makefile -exec ../FixMakesSq {} \;

13. Corectați `memory_sgi.cpp` (dați un `find` din directorul `kdebase`. Am dezactivat cu un `#ifdef` întreaga funcție, deoarece nu se compilează pe calculatorul meu și, oricum, niciodată nu deschid acea parte a programului KPanel.

14. Corectați `TEShell.C` (în directorul `kdebase-1.1.1/konsole/src/`). Este operația de a obține un PTY pentru noul program `konsole`. De altfel nu a fost scris ținînd cont și de Irix și are nevoie să fie peticit cu un fișier diff dat mai jos:

        *** TEShell.C   Mon Apr 12 00:12:37 1999
        --- /users/dor/aspg/ber/data/kdedown/kdebase-1.1.1/konsole/src/TEShell.C
        Wed Jul 14 15:15:35 1999
        ***************
        *** 169,174 ****
        --- 169,177 ----
            pid_t pid = waitpid(-1,&status,WNOHANG);
            Shell* sh = shells.find(pid);
            if (sh) { shells.remove(pid); sh->doneShell(status); }
        + #if defined(sgi)
        +   signal(SIGCHLD,catchChild);
        + #endif
          }

          void Shell::doneShell(int status)
        ***************
        *** 234,239 ****
        --- 237,252 ----
                }
              }
            }
        + #endif
        +
        + #if defined(sgi) /* Irix */
        +
        +   needGrantPty = FALSE;
        +   char* line;
        +   line = _getpty(&ptyfd, O_RDWR|O_NDELAY, 0600, 0);
        +   strcpy(ptynam,"/dev/ptc");
        +   strcpy(ttynam,line);
        +
          #endif

            if (ptyfd < 0) // Linux, FIXME: Trouble on other systems?

    Executați:

        gmake
        gmake install

15. Dezarhivați pachetul `kdeutils` și executați:

        ./configure --prefix=$KDEDIR  --x-includes=/usr/include/X11 \
        --x-libraries=/usr/lib32 --with-qt-includes=/opt/kde-1.1.1 \
        --with-qt-libs=/opt/kde-1.1.1 --enable-shared
        find . -name Makefile -exec ../FixMakesSq {} \;

16. Găsiți `kcalc_core.cpp` și corectați-i fișierul `Makefile` la fel cum ați făcut-o mai sus pentru `kprocctrl.cpp`. După aceasta executați:

        gmake
        gmake install

17. Dezarhivați pachetele `kdegames`, `kdegraphics` și `kdetoys` și pentru fiecare în parte, intrați în directorul lui și executați:

        ./configure --prefix=$KDEDIR  --x-includes=/usr/include/X11 \
        --x-libraries=/usr/lib32 --with-qt-includes=/opt/kde-1.1.1 \
        --with-qt-libs=/opt/kde-1.1.1 --enable-shared \
        find . -name Makefile -exec ../FixMakesSq {} \;
        gmake
        gmake install

18. Acest pas este opțional pentru KDE-1.1. Nu cred că este necesar și pentru KDE-1.1.1. La mine `knotes` nu s-a prăbușit niciodată. Am lăsat aceste lucruri aici pentru a fi complet. Găsiți unde este directorul `knotes`. Intrați acolo și dați comanda `make clean`, apoi schimbați `CXXFLAGS` din fișierul `Makefile`. Linia `CXXFLAGS` are valoarea `-O2`. Schimbați-o la `-g`. Apoi dați `make` și `make install`. Motivul pentru acest lucru este că am descoperit că programul `knotes` se prăbușește la cîteva minute de la pornire. Oricum, cînd l-am recompilat cu `-g` (adică suport pentru depanare) în loc de `-O2` (optimizare), rulează bine.

Și asta-i tot. Acum ar trebui să puteți rula KDE.

### Instalarea pachetelor RPMS cu SuSE YaST duce la deteriorarea bazei de date RPM. Ce pot să fac?

Dacă obțineți mesajul

       error -2 reading header: Unknown error

trebuie să actualizați programul `rpm`:

     rpm -U  ftp://ftp.suse.com/pub/suse_update/suse51/rpm/rpm.rpm

și de asemenea ar trebui să actualizați YaST

    rpm -U ftp://ftp.suse.com/pub/suse_update/suse51/a1/yast.rpm

Pachetele au fost generate folosind `rpm-2.4.12` și nu pot fi instalate folosind versiuni mai vechi de `rpm`. Acest lucru se întîmplă mai ales utilizatorilor de SuSE Linux. Versiunea 5.0 a distribuției lor este livrată cu `rpm-2.4.1`.

Puteți afla ce versiune de `rpm` aveți instalată dînd comanda:

    rpm -qi rpm

### Ar trebui să dezinstalez vechea versiune "xyz" înainte de a instala una nouă?

În principiu, acest lucru nu este necesar. Pachetele RPM și DEB ar trebui să aibă grijă de satisfacerea tuturor dependențelor.

Dacă compilați singur codul sursă, fiți atent să nu compilați versiuni diferite ale pachetelor KDE. Astfel, dacă instalați o versiune nouă, compilați și instalați mai întîi `kdesupport`, `kdelibs` și apoi `kdebase`.

Un lucru trebuie evitat: Instalarea a două (sau, desigur, mai multe) versiuni ale KDE în paralel. Acest lucru se poate întîmpla dacă specificați un director de instalare altul decît cel folosit în cazul versiunii anterioare. Rezultatul este impredictibil. Același lucru este valabil și în cazul în care aveți versiuni diferite de Qt instalate simultan. Acest lucru se poate întîmpla ușor dacă aveți deja o versiune veche de Qt ce a venit odată cu distribuția dumneavoastră de Linux.

### Cum pornesc KDE?

Cea mai confortabilă metodă de a porni KDE este de a folosi scriptul `startkde`. Pur și simplu scrieți linia

    startkde

la sfîrșitul fișierului `.xsession` (sau în fișierul dumneavoastră `.xinitrc` în cazul în care nu folosiți KDM sau XDM). Ștergeti de asemenea intrările care apelează vechiul dumneavoastră manager de ferestre. Dacă nu există nici un fișier `.xsession` sau `.xinitrc` în directorul dumneavoastră personal, creați unul nou conținînd o singură linie `startkde`.

### De fiecare dată cînd este pornit, KDE se plînge de "parole umbrite". De ce?

Cînd sistemul dumneavoastră folosește parole umbrite, screensaver-ul poate funcționa corect doar dacă bitul suid este setat. Acest bit conferă screensaver-ului drepturi de root, care sînt necesare pentru a accesa fișierul cu parole umbrite. (Amintiți-vă: screensaver-ul s-ar putea să fie setat să blocheze ecranul pînă cînd este introdusă parola.)

Pentru a seta bitul suid pentru screensaver-e, dumneavoastră (sau administratorul de sistem) trebuie să dați următoarele comenzi, ca root:

    chown root $KDEDIR/bin/*.kss
    chmod u+s $KDEDIR/bin/*.kss

Alternativ, dacă compilați KDE pornind de la surse, puteți folosi:

    configure --with-shadow

pentru a configura `kdebase`. Bitul suid va fi setat automat în timpul executării comenzii `make install`.

### Este posibilă instalarea KDE într-un director al unui utilizator?

Puteți instala KDE în ce director doriți. Ce trebuie să faceți depinde de ce pachete doriti să instalați:

Pachete sursă

Pentru configurare și instalare folosiți o comandă de tipul:

    configure --prefix=/users/myhome/kde; make; make install

pentru a le instala în `/users/myhome/kde`.

După ce ați instalat pachetele în directorul dorit, ar trebui adăugate următoarele linii la fișierele de ințializare. Amintiți-vă că, dacă nu este neapărat necesar să setați variabila de mediu `LD_LIBRARY_PATH`, este mai bine să o lăsați așa.

Pentru `csh` sau `tcsh`:

    setenv KDEDIR /users/myhome/kde

    if ( $?LD_LIBRARY_PATH ) then
       setenv LD_LIBRARY_PATH $KDEDIR/lib:$LD_LIBRARY_PATH
    else
       setenv LD_LIBRARY_PATH $KDEDIR/lib
    endif

    if ( ! $?LIBRARY_PATH ) then
       setenv LIBRARY_PATH $LD_LIBRARY_PATH
    endif

Pentru `bash` folosiți:

    KDEDIR=/users/myhome/kde
    PATH=$KDEDIR/bin:$PATH
    LD_LIBRARY_PATH=$KDEDIR/lib:$LD_LIBRARY_PATH
    LIBRARY_PATH=$LD_LIBRARY_PATH

    export KDEDIR PATH LD_LIBRARY_PATH LIBRARY_PATH

Pachete RPM

`rpm` vă permite să folosiți opțiunea `-prefix` pentru a selecta directorul de instalare. De exemplu:

    rpm -i -prefix=/users/myhome/kde package.rpm

Probleme ce pot apare

KDE va rula din directorul respectiv. Sînt cîteva probleme cu programele care necesită să fie rulate cu bitul suid setat la root, spre exemplu programele din pachetul `kdeadmin`, dar acestea nu sînt menite a fi folosite de utilizatorii fără drept de root, așa că nu trebuie să vă faceți probleme.

În orice caz, pe sistemele ce folosesc parole umbrite, screensaver-ele necesită suid root pentru a putea folosi parola de deblocare a ecranului, astfel că această facilitate nu va putea fi folosită.

### Comanda startkde returnează mesajul "can not connect to X server". Ce nu merge?

Ați încercat probabil să porniți server-ul X cu `startkde`. Server-ul X se pornește cu `startx`. `startkde` este scriptul care ar trebui să fie apelat în `.xinitrc` sau `.xsession` pentru a activa managerul de ferestre și demonii server necesari KDE. Citiți secțiunea: Cum se pornește KDE?.

### La instalarea pachetelor Debian, dpkg afișează mesajul "giflib2 is missing"

Uneori, la instalarea pachetelor Debian KDE, `dpkg` returnează mesajul "dependency problems: giflib2 is missing". Deoarece nu este nevoie de giflib2 soluția este simplă:

    dpkg -i --ignore-depends=giflib2 package.deb

### KDE pe AIX?

Dacă aveți probleme în a instala KDE pe AIX vedeți pagina lui Stefan Westerfeld KDE pe AIX pentru informații referitoare la instalarea KDE pe acestă variantă aparte de Unix.

### La instalarea pachetelor Redhat este afișat mesajul "libncurses.so.3.0 is needed"

Dacă nu există un asemenea pachet RPM pe CD-ul Redhat, căutați-l pe site-ul FTP de la Redhat și pe site-urile sale mirror. Rețineți că `libncurses-3` și `-4` pot coexista, astfel încît nu este nevoie să înlocuiți pe unul cu celălalt. De exemplu, o simplă comandă de tipul `rpm -i` va fi de ajuns.

Sau puteți încerca:

    cd /usr/lib
    ln -s libncurses.so.4 libncurses.so.3
    ldconfig
    rpm -i --nodeps kdebase...

De vreme ce `libncurses-3` și `-4` sînt 100% compatibile atît la nivel binar cît și de sursă, instalarea a două versiuni nu este decît o risipă de spațiu.

### KDE pe laptop?

Dacă puteți să rulați X nu ar trebui să aveți probleme în a face să ruleze și KDE. În plus, s-ar putea să găsiți folositoare următoarele adrese de Internet:

- http://www.cs.utexas.edu/users/kharker/linux-laptop/

- http://www.yy.cs.keio.ac.jp/~sanpei/how2800x600.html

Pentru laptopuri cu rezoluții exotice precum 1024x600, puteți încerca să editați fișierul `XF86Config` (în `/etc/X11` dacă folosiți RedHat). Dacă aveți ceva experiență în editarea acestui fișier, stiți că există mai multe intrări "Modeline". Tot ce aveți de făcut este să introduceți un "Modeline" pentru rezoluția dumneavoastră. Din nefericire, formatul liniei "Modeline" este destul de ezoteric. Trebuie să citiți destul de mult pentru a-l înțelege. O sursă de informații ar putea fi HOWTO Parametri video la XFree86.

### Poate fi mutat KDE în alt director după instalare?

Presupunem că instalarea s-a făcut în mod implicit în directorul `/opt/kde` și că doriți să mutați KDE în `/usr/local/kde`. Iată ce aveți de făcut:

1. deveniți root, dacă nu sînteți deja

2. mv /opt/kde /usr/local/kde

3. ln -s /usr/local/kde /opt/kde

Acest lucru va muta toate fișierele KDE în `/usr/local/kde`, fiind însă accesibile prin `/opt/kde`.

### Unde a dispărut scriptul de configurare dintr-un pachet "snapshot"?

Probabil că această problemă a fost deja rectificată, dar totuși prezentăm soluția:

    make -f admin/Makefile.common cvs

### Cum se dezarhivează pachetele cu extensia .tar.bz2?

Mai întîi, trebuie să instalați pachetul `bzip2`. Dacă nu-l aveți, îl puteți obține de la site-ul FTP favorit. Apoi, pentru a vizualiza conținutul, dați comanda:

    $ bzip2 -cd files.tar.bz2 | tar tvf -

Pentru dezarhivare:

    $ bzip2 -cd files.tar.bz2 | tar xvf -

Bineînțeles puteți folosi și ceva de genul:

    tar --use-compress-program bzip2 -xvf files.tar.bz2

Dați comenzile `man tar` și `man bzip2` pentru a obține mai multe informații. De asemenea puteți citi `Bzip2 mini-HOWTO` și vizita pagina de web Bzip2 la http://www.muraroa.demon.co.uk/.

### Ce fișiere pot să șterg din directorul de instalare al KDE? Pot fi șterse cele cu extensiile *.h, *.c și *.o?

Fișierele cu extensiile .c și .o nu sînt necesare, dar ați putea să le păstrați pe cele cu extensia .h, din cauză că sînt folosite ori de cîte ori veți dori să vă compilați propriile programe KDE. Sau, dacă doriți să aplicați petice la programele sursă (în loc de a le descarcă în întregime), atunci chiar că ar trebui să le păstrați.

### Voi pierde setările curente cînd instalez o nouă versiune de KDE?

Nu, setările vor fi păstrate chiar dacă mai întîi veți dezinstala vechile pachete RPM (`rpm -e <Numepachet>.i386.rpm`). Acest lucru este posibil deoarece setările KDE sînt păstrate într-un folder aflat în directorul dumneavoastră personal numit `Desktop` (și în niște fișiere ascunse) în timp ce KDE în sine este instalat în mod normal într-un director disponibil oricui, precum `/opt/kde`. Dar, evident, este întotdeauna indicat să vă faceți copii de siguranță. În afară de propriile dumneavoastră fișiere de configurare, este o idee bună să vă faceți o copie de siguranță și a `$KDEDIR/share/config`. Dacă aveți destul spațiu, mutați `/opt/kde` în `/opt/kde10`, să zicem, și instalați KDE în `/opt/kde11`. Faceți același lucru cu `$HOME/.kde` și de asemenea cu `$HOME/Desktop`. Folosiți legături simbolice în `/opt/kde` și `$HOME/.kde` pentru a obține prefixul corect fără a fi nevoie să modificați variabilele de mediu și de asemenea pentru a putea comuta între vechea și noua versiune. Faceți acelasi lucru și cu Qt.

### Compilarea pachetului kdebase dă următoarea eroare: "bin/sh: msgfmt: command not found"!

Aveți nevoie de programul GNU `msgfmt` care este parte a pachetului i18n GNU `gettext`. Îl puteți descărca de pe majoritatea site-urilor mirror GNU.

### Cum dezinstalez aplicațiile KDE compilate de mine?

Puteți să dezinstalați programele dînd comanda `make uninstall` în directorul unde ați dat 'make install'. Dacă între timp ați șters acel director, atunci există o singură cale și aceea nu este foarte bună: duceți-vă în directorul `$KDEDIR/bin` și începeți să ștergeți fișierele unul cîte unul.

### Ce reprezintă suportul pentru GIF?

Aceasta are de-a face cu patentul Unisys pentru algoritmul LZW. Suportul pentru imagini GIF este dezactivat în mod implicit în Qt 1.44t. Pentru a avea suport pentru GIF fie folosiți o versiune mai veche de Qt, fie îl recompilați cu suportul GIF activat. Oricum, nu știu dacă este legal să se facă acest lucru. Pentru mai multe detalii vă rugăm să căutați prin arhiva listei de discuții kde-devel.

## Panoul

### Cum adaug aplicații la panou?

Sînt mai multe metode pentru a realiza acest lucru:

Folosirea meniului panoului

Probabil cea mai ușoară metodă este de a folosi "Panou -> Adaugă o aplicație". Meniul va prezenta toate aplicațiile KDE instalate. Pentru a adăuga o aplicație la panou este suficient un simplu clic pe numele acesteia.

Folosirea managerului de fișiere

Puteți de asemenea trage un fișier `kdelnk` dintr-o fereastră a managerului de fișiere, pe panou.

### Cînd adaug o aplicație panoul dă un mesaj de eroare! De ce?

Dacă încercați să trageți o aplicație pe panou și primiți mesajul: "Nu pot să pun aceasta ca buton în panou", înseamnă că nu ați tras un fișier `kdelnk`, ci un executabil. Pentru a pune acest executabil pe panou, mai întîi trebuie creat un fișier `kdelnk` cu "Nou -> Program" din meniul Fișier al managerului de fișiere. Noile versiuni de `kpanel` (începînd cu versiunea 1.1 Alpha) creează automat un fișier `kdelnk` la tragerea pe panou a unui executabil.

### Cum înglobez o aplicație în panou?

Este posibil să integrați aplicații mici precum `xload` sau `xbiff` direct în panou. Pentru realizarea acestui lucru, trebuie să adăugați liniile:

    SwallowExec=...
    SwallowTitle=...

în fișierul `kdelnk`. Intrarea `SwallowExec` este comanda executată pentru pornirea aplicațiilor înglobate. `SwallowTitle` reprezintă titlul ferestrelor aplicațiilor. Această intrare trebuie să fie exact aceeași cu a titlului ferestrei, din cauză că este folosită la identificarea ferestrei reprezentate în panou.

Spre exemplu, un fișier `kdelnk` pentru integrarea `xload` ar arăta astfel:

    # KDE Config File
    [KDE Desktop Entry]
    SwallowExec=xload -nolabel -geometry 50x50+10000+10000
    SwallowTitle=xload
    Comment=System load
    Type=Application

Puteți folosi în continuare intrarea `Exec` pentru specificarea aplicației care va fi lansată la apăsarea butonului corespunzător de pe panou.

### De ce nu arată ceasul din panou ora corectă?

Pe unele sisteme RedHat, ceasul din panou va arăta numai ora GMT. Aceasta este o eroare în configurarea sistemelor Redhat.

Soluția este descrisă în Erata RedHat.

Este sugerată crearea unei legături simbolice:

    ln -s /usr/share/zoneinfo /usr/lib/zoneinfo

### Este posibil să rulez kpanel cu un manager de ferestre non-KDE?

Da. Încercați următoarea comandă:

    kpanel -no-KDE-compliant-window-manager

### Este posibil să schimb butonul "K" din panou cu o altă imagine?

Uitați-vă după fișierul `$HOME/.kde/share/apps/kpanel/pics/go.xpm` și `$HOME/.kde/share/apps/kpanel/pics/mini/go.xpm` și înlocuiți-le. Nu uitați să reduceți imaginea la un singur layer (flatten), altfel nu veți vedea nimic. Creați directoarele dacă nu există deja. După aceasta reporniți kpanel.

## Ecranul

### Cum adaug o aplicație pe ecran?

Iată un exercițiu simplu. Dați clic dreapta pe ecran. Din meniul ce apare selectați "Nou -> Program". Introduceți titlul programului și imediat acesta va apare pe ecran.

Dacă doriți să schimbați caracteristicile noii iconițe, dați clic dreapta pe numele programului și selectați "Proprietăți". În dialogul ce apare ar trebui să introduceți/schimbați cel puțin programul ce trebuie executat și iconița. Asta-i tot.

### Cum montez/demontez un dispozitiv, direct de pe ecran?

Sînt doi pași:

Asigurați-vă că aveți dreptul de a monta/demonta dispozitivul

În mod normal, numai cu privilegiu de root aveți dreptul de a monta/demonta dispozitive. Dacă nu sînteți logat de obicei ca root (ceea ce nu ar fi o idee bună!), trebuie să setați drepturile utilizatorilor ce au dreptul să monteze/demonteze dispozitive în `/etc/fstab`. Acest lucru înseamnă să adăugați opțiunea `user` la opțiunile sistemului de fișiere pe care doriți să îl montați.

De exemplu, pentru a monta un floppy-disk, fișierul dumneavoastră `/etc/fstab` ar trebui să includă:

    /dev/fd0   /floppy   msdos   noauto,user,sync 0 0

Creați un fișier `kdelnk` pentru sistemul de fișiere respectiv

Un exemplu de fișier `kdelnk` pentru un dispozitiv este:

    # KDE Config File
    [KDE Desktop Entry]
    UnmountIcon=3floppy_unmount.xpm
    MountPoint=/floppy
    Icon=3floppy_mount.xpm
    Dev=/dev/fd0
    ReadOnly=0
    FSType=default
    Type=FSDevice
    Comment=Floppy Disc

### Cum pot folosi un screensaver ca fundal?

Este posibil să folosiți un screensaver în locul unei imagini de fundal. Pentru realizarea acestui lucru, apelați screensaver-ul cu parametrul `-inroot`, ca de exemplu :

    kswarm.kss -inroot &

Majoritatea screensaver-elor vor arăta cel mai bine cu culoarea de fundal setată negru.

În orice caz, setarea unui screensaver ca fundal va consuma ceva din timpul CPU și X...

### Cum pot selecta intrările din meniuri fără a face clic pe ele (ca în Win95)?

Mergeți în centrul de control la secțiunea "Ecran -> Stil" și activați căsuța "Desenează butoanele în stil Windows 95".

### Unde se află iconițele?

Iconițele pot fi găsite numai în `$KDEDIR/share/icons` sau în `$HOME/.kde/share/icons`. Pentru a folosi iconițele aflate în alte locuri, trebuie ori să le copiați într-unul din directoarele menționate ori să faceți legături simbolice către ele.

### Cum schimb meniul standard fără a avea drepturi de root?

Încercati să schimbați permisiunile și/sau proprietarul directoarelor și al fișierelor din `$KDEDIR/share/applnk`. Alternativ, puteți crea un grup de încredere, să-i spunem "prieteni" și dați următoarele comenzi:

    chgrp -R prieteni $KDEDIR/share/applnk
    chmod -R g+w $KDEDIR/share/applnk

În acest mod faceti toți utilizatorii de încredere ai sistemului membri ai grupului "prieteni". Trebuie să rețineți că aveți totuși nevoie de drepturi de root, iar apoi să vă editați meniul dumneavoastră personal.

### Cum folosesc rotița de defilare a mouse-ului în KDE?

Suportul pentru rotița de defilare a mouse-ului va exista din versiunea 2.0 a Qt. Între timp, pentru a utiliza rotița de defilare cu KFM, KEdit și aplicatii non-KDE precum Emacs, obțineți IMWheel de la http://solaris1.mysolution.com/~jcatki/imwheel/. Puteți găsi folositoare și informațiile de la http://www.inria.fr/koala/colas/mouse-wheel-scroll/.

### Ce reprezintă directorul Modele?

Directorul Modele conține elemente ce pot fi create cu ușurință oriunde (pe ecran sau într-o fereastră a managerului de fișiere), selectînd, în locul în care doriți să fie create, intrarea de meniu "Nou" din meniul popup ce apare dînd clic dreapta.

Puteți pune în directorul Modele atît fișiere, cît și directoare, iar ele vor apare în mod automat în submeniul Nou. Cînd le veți selecta în submeniu, ele vor fi copiate în locația curentă.

Este același lucru cu a deschide directorul Modele și a copia elementele direct de acolo, numai că este ceva mai ușor. În mod implicit, directorul Modele conține numai fișiere `kdelnk`. Aceste fișiere se află acolo pentru a putea să creați legături către dispozitive, programe, legături URL și noi tipuri MIME, dar nu sînteți limitați doar la acestea.

### Din ce cauză nu funcționează sunetul, de exemplu la deschiderea ferestrelor?

Asigurați-vă că `kwmsound` se află în scriptul dumneavoastră de pornire, de exemplu `$KDEDIR/bin/startkde`.

### Cum lansez aplicațiile pe un ecran anume?

KDE pre-1.1 conține un program numit `kstart`. Îl puteți folosi într-un fișier `kdelnk` ca în exemplul următor:

    Name=Netscape
    Exec=kstart "netscape" -window ".*Netscape.*" -desktop 2 -maximize
    BinaryPattern=netscape;
    Icon=netscape.xpm
    Path=
    Type=Application
    Terminal=0

Folosiți un script de interpretor pentru a realiza acest lucru. Dacă aveți KDE 1.0, scriptul ar trebui să arate în felul următor:

    kwmcom desktop2 (sau desktop3, desktop4, etc.)
    netscape

Notați că acest lucru are efectul (nedorit) de a vă lăsa în ecranul 2 în timpul execuției, precum și după terminarea execuției. În cazul în care nu ați mai folosit scripturi de interpretor, ele sînt de fapt doar niște fișiere text asupra cărora s-a dat comanda `chmod +x <numefisier>`. Ele sînt versiunea Linux, evident mai bună, a fișierelor batch din DOS.

Dacă folosiți KDE 1.1 atunci nici nu aveți nevoie de un script de interpretor. Dați doar comanda:

    kstart "netscape" -desktop 1 -activate

### Cum pot să folosesc elementele grafice Mac în KDE?

Puteți obține temele grafice în stil MacOS de la http://kde.themes.org. Puteți găsi iconițe la http://icons.themes.org/.

### La setarea fonturilor în Centrul de control KDE acestea rămîn totuși prea mici. Ce să fac?

Mulți utilizatori folosesc fonturile de 75 dpi în mod implicit. Dacă ați instalat fonturile de 100dpi, asigurați-vă că fișierul dumneavoastră `XF86Config` are în cale aceste fonturi înaintea celor de 75dpi. Prezentăm mai jos procedura pas cu pas.

Editați `/etc/Xll/XF86Config`. Pe la începutul fișierului se găsește o listă a fonturilor, pe mai multe rînduri: type1, speedo, etc., și mai jos sînt două intrări, 75dpi și 100dpi. Inversați această ordine. Și dacă tot sînteți aici, mutați fonturile Type 1 undeva la capătul listei sau, în orice caz, dedesubtul celor de 75 și 100dpi.

### Este posibilă extinderea meniului iconițelor de pe ecran?

Da. Adăugați doar un `applnk` corespunzător comenzii dorite la `$KDEDIR/share/applnk/` sau folosiți programul `kmenuedit`.

### Pot scăpa de iconițele Gunoi, Modele, Autostart?

Da. Editați `$KDEDIR/bin/startkde` și înlocuiți 'kfm' cu 'kfm -w'. Dacă acest lucru nu merge, există o altă cale. Adăugați următoarele linii în fișierul `$HOME/.kde/share/config/kfmrc`:

    [Paths]
    Trash=/home/me/Trash/
    Desktop=/home/me/Desktop
    Templates=/home/me/Templates/
    Autostart=/home/me/Autostart/

Efectul este de a lua Gunoiul, Modelele și Autostart și să le pună în directorul dumneavoastră personal în loc de directorul `$HOME/Desktop`. Trebuie să restartați KDE și puteți șterge iconițele de pe ecran după aceea. Asigurați-vă că ați mutat tot ce aveați în `$HOME/Autostart` înainte de a-l șterge de pe ecran. După aceasta veți avea un ecran gol fără nici o chestie de genul "My Computer".

### Unde trebuie salvate fișierele pentru a apare direct pe ecran?

`$HOME/Desktop`. După aceea este nevoie să selectați din meniul panoului intrarea "Redesenează ecranul".

## Managerul de ferestre

Managerul de ferestre implicit inclus în KDE este K Window Manager (KWM). Citiți "Manualul managerului de ferestre KDE" (accesibil din Sistemul de ajutor al KDE) pentru detalii suplimentare.

### Există acceleratori de tastatură pentru operațiile KWM?

Da. Iată cîțiva dintre acceleratorii pentru cele mai uzuale operații:

Alt-Esc, Ctrl-Esc

  Apelarea managerului sesiunii curente.

Alt-Tab, Alt-Shift-Tab

  Trecerea de la o fereastră la alta din ecranul curent.

Ctrl-Tab, Ctrl-Shift-Tab

  Trecerea de la un ecran virtual la altul.

Alt-F2

  Executarea unei comenzi.

Alt-F3

  Activarea meniului ferestrei.

Alt-F4

  Închiderea ferestrei active.

Ctrl-F[1..8];

  Trecerea de la un ecran virtual la altul.

Ctrl-Alt-Esc

  Închiderea necondiționată a unei ferestre.

### Pot defini proprii acceleratori de tastatură?

Da, dacă utilizați KDE 1.1 sau mai recent. Duceți-vă în meniul "Setări -> Taste -> Taste globale" pentru a configura asocierile de taste pentru managerul de ferestre, ca de exemplu maximizarea ferestrelor etc. Pentru a porni aplicații trebuie totuși să instalați programul `khotkeys`.

### La minimizarea unei ferestre, aceasta dispare. Unde s-a dus?

În multe medii grafice X, butonul de minimizare (cel cu un mic punct pe el) va îndepărta fereastra curentă, creînd, în schimb, o iconiță pe ecran. KDE nu se comportă astfel. În schimb, cînd o fereastră este minimizată, ea este doar ascunsă privirii (programul rulînd în continuare).

Sînt două moduri pentru a readuce în prim plan fereastra minimizată:

- Dacă folosiți bara de procese, ca parte a panoului (vedeți "Panou -> Opțiuni..."), puteți alege să aveți o listă de procese active, pe ecran. Procesele din ferestrele minimizate vor fi încadrate în paranteze.

- Dacă veți da clic mijloc pe fereastra root, `kwm` vă va prezenta o listă a proceselor active (și, la fel ca mai sus, numele proceselor din ferestrele minimizate vor fi scrise între paranteze).

### Cum obțin o fereastră fixată, fără margini și fără focus?

Puteți folosi `kstart` pentru realizarea acestui lucru (presupunînd că aplicația pe care doriți să o porniți este `xosview`):

    kstart xosview -window xosview -sticky -decoration none

Tastați `kstart -help` pentru informații suplimentare.

În KDE-1.0 ar trebui să adăugați următoarele linii în fișierul `kwmrc`:

    [Sticky]
    stickyClasses=xosview,
    [Focus]
    noFocusClasses=xosview,
    [Decoration]
    noDecorationClasses=xosview,

În versiunea curentă de KDE puteți seta aceste opțiuni în Centrul de control KDE, din secțiunea "Ferestre -> Avansat".

### Cum pot să închid kwmpager?

Dați clic dreapta pe marginea ferestrei. Din meniul ce vă apare selectați închiderea `kwmpager`. Ca informație pentru dumneavoastră: `kwmpager` va fi înlocuit cu kpager în versiunea următoare a KDE. În plus, dacă preferați lucrul la un terminal, tastați:

    ps ax | grep kwmpager

pentru a-l găsi, iar pentru a-l închide folosiți:

    kill pid

(înlocuiți cuvîntul "pid" cu valoarea corespunzătoare a sa!). Ori, dacă vă displace ideea de a folosi linia de comandă, apăsați Ctrl-Alt-Esc și apoi duceți cursorul de mouse "cap-de-mort" deasupra ferestrei `kwmpager` și închideți-o printr-un simplu clic. Pentru a anula acțiunea de închidere (care oricum nu este reversibilă!) apăsați Ctrl-Alt-Esc din nou.

### Cum maximizez o fereastră doar pe orizontală sau doar pe verticală?

Presupunînd că fereastra nu este deja maximizată, un clic stînga/mijloc/dreapta pe butonul de maximizare, o va maximiza în întregime/pe verticală/pe orizontală respectiv.

### Ce înseamnă fereastră "umbrită"?

"Umbrirea" unei fereastre înseamnă "strîngerea" sau derularea ferestrei (ca la jaluzele) astfel că nu rămîne vizibilă decît bara de titlu. Pentru a realiza acest lucru cu un clic dublu pe bara de titlu, mergeți în Centrul de control KDE, în meniul "Ferestre -> Zona de titlu" și setați opțiunea "Dublu clic cu butonul din stînga pe zona de titlu:" --> "(De)umbrește".

### Este posibilă plasarea ferestrelor în stilul FVWM2?

Da. În Centrul de control KDE, în meniul "Ferestre -> Proprietăți ferestre", există o căsuță combobox care vă permite să setați ce mod de plasare a ferestrelor doriți.

### Cum pot să dezactivez managementul sesiunii?

Încărcați scriptul dumneavoastră `startkde` într-un editor de texte și găsiți linia care pornește `kwm` (în mod obișnuit, ultima linie). Înlocuiți-o cu linia `kwm -nosession`.

## Managerul de fișiere

### Cum pot să folosesc navigatorul de web KFM cu un proxy?

KFM poate fi folosit cu proxy-uri HTTP și FTP. Puteți seta server-ul proxy în intrarea din meniul KFM: "Opțiuni -> Opțiuni navigator WWW -> Proxy".

Asigurați-vă că ați salvat noile setări selectînd meniul "Opțiuni -> Salvează opțiunile".

### Cum pot schimba modul de afișare a directoarelor în KFM?

La afișarea unui director, KFM caută un fișier ascuns `.directory`

Puteți crea un asemenea fișier sau îl puteți modifica pentru a controla modul în care sînt afișate directoarele. Fișierul este unul de tip `kdelnk`. De exemplu:

    # KDE Config File
    [KDE Desktop Entry]
    Name=Settings
    Name[de]=Einstellungen
    Name[pl]=Ustawienia
    MiniIcon=kcontrol.xpm
    SortOrder=Desktop,Input_Devices,KWM,Network,Information,Sound
    Icon=kcontrol.xpm

este fișierul folosit pentru a descrie directorul "Configurare". El schimbă iconița cu care este afișat directorul, setează numele (afișat) al directorului în concordanță cu limba (localizarea) aleasă și stabilește ordinea de afișare a subdirectoarelor.

Pentru directoarele ce fac parte din meniul standard al panoului puteți folosi și programul `kmenuedit` pentru a le schimba afișarea.

### Cum pot realiza transferuri FTP non-anonime cu KFM?

În mod normal, dacă introduceți un URL de forma:

    ftp://ftp.serveroarecare.com

KFM încearcă un login anonim la server-ul FTP respectiv. Dacă doriți să realizați un login ca utilizator înregistrat, trebuie să introduceți un URL de forma:

    ftp://nume-utilizator@ftp.serveroarecare.com

KFM vă va cere parola și se va conecta la server.

### "Nu mă pot conecta la 'localhost'". Ce se întîmplă?

În cele mai multe cazuri, acest mesaj survine în urma unei rutări loopback incorect configurate.

Cum să depistați problemele

Verificați dacă următoarea comandă returnează un mesaj similar cu cel prezentat mai jos:

    # ping localhost

    PING localhost (127.0.0.1): 56 data bytes
    64 bytes from 127.0.0.1: icmp_seq=0 ttl=64 time=0.3 ms
    64 bytes from 127.0.0.1: icmp_seq=1 ttl=64 time=0.2 ms
    64 bytes from 127.0.0.1: icmp_seq=2 ttl=64 time=0.2 ms
    ...

Dacă nu, interfața sau rutarea loopback nu sînt corect configurate.

Mesajul returnat de comanda `/sbin/route` ar trebui să conțină o linie ca cea de mai jos:

    Destination     Gateway         Genmask         Flags MSS    Window Use Ifac
    loopback        *               255.0.0.0       U     3584   0       13 lo

Cîmpurile importante sînt Destination, Gateway, Genmask și Iface. Aceasta înseamnă că sistemul este configurat în mod corect pentru a ruta tot traficul de loopback prin interfața de loopback (lo).

Mesajul returnat de comanda `/sbin/ifconfig` ar trebui să conțină următoarele linii:

    lo        Link encap:Local Loopback
              inet addr:127.0.0.1  Bcast:127.255.255.255  Mask:255.0.0.0
              UP BROADCAST LOOPBACK RUNNING  MTU:3584  Metric:1

Aceasta înseamnă că interfața de loopback este configurată corect și funcționează.

Fișierul `/etc/hosts` ar trebui să conțină următoarea linie:

    127.0.0.1       localhost

Aceasta va asigura că numele de gazdă "localhost" este asociat cu adresa de loopback a sistemului (127.0.0.1).

Rezolvarea acestor probleme

    /sbin/ifconfig lo 127.0.0.1
    /sbin/route add -net 127.0.0.0

Aceste două comenzi ar trebui, pe un sistem corect configurat, să fie executate în mod automat la pornirea calculatorului. Dacă acest lucru nu se întîmplă, verificați fișierele de startare ale rețelei din `/etc/rc.d`.

Dacă TOT nu merge

Dacă tot nu merge, trimiteți un mesaj detaliat la KDE buglist. Nu uitați să menționați că ați încercat tot ce v-am sugerat mai sus.

### Ce reprezintă %i și %m din linia "Execută"?

Ele sînt folosite de toate aplicațiile KDE (pentru că sînt implementate în clasa KApplication și majoritatea programelor KDE creează un obiect KApplication încă înainte de a lua în considerare argumentele specificate în linia de comandă).

O linie standard pentru o aplicație KDE arată în felul următor:

    foo .....    %i %m -caption \"%c\"

Destul de complicată, dar a fost proiectată astfel pentru a asigura o cît mai bună integrare a aplicațiilor vechi, non-KDE. La executarea comenzii, KFM va extinde comanda la:

    foo -icon something.xpm -miniicon something_mini.xpm -caption \"The Foo\"

Atît iconița, mini-iconița, cît și "The Foo" sînt proprietăți definite în fișierul `kdelnk`. Dacă iconițele nu sînt definite, vor fi considerate cele implicite.

În acest mod, un utilizator poate modifica setările în editorul de meniu pentru aplicațiile sale. Opțiunea `-caption` este importantă deoarece nici un utilizator nu va accepta ca intrarea din meniu "Editor" să pornească ceva numit "kedit-0.9pl4-build47". În schimb, se așteaptă să apară o ferestră numită "Editor". În plus, aceste nume sînt localizate. De exemplu, un american lansează "CD-Player" și obține o fereastră numită "CD-Player", în timp ce un român lansează "Redare CD" și obține o fereastră numită "Redare CD".

### Cum pot specifica directorul de pornire al KFM?

Dați clic dreapta pe iconița KFM și alegeți "Proprietăți". În tabul "Execută" veți vedea ceva în genul `kfmclient folder %u file:/root`. Schimbați `root` cu numele directorului unde doriți să pornească KFM .

### Cum import semnele de carte (bookmarks) Netscape?

Uitați-vă în lista completă de aplicații KDE (nu doar la cele incluse în distribuție), aflată la adresa http://www.kde.org/applications.html. La secțiunea "Network" veți găsi programul `knsbookmark`, utilitarul de care aveți nevoie.

### Există o funcție "Salvează ca..." în KFM?

Există ceva asemenător. Meniul "Vizualizare -> Afișează sursa documentului" afișează codul sursă al paginii în `kedit`, care apoi poate fi salvat. Acest lucru funcționează pentru fișiere text/html, dar nu și pentru imagini.

## Configurarea KDE

### Cum pot seta limbajul folosit de KDE?

Există două moduri de a seta limba în care KDE va afișa mesajele:

Folosirea Centrului de control KDE

În Centrul de control KDE (`kcontrol`) există o secțiune "Ecran -> Limbaj". Puteți selecta trei limbi, conform preferințelor dumneavoastră. Dacă KDE nu găsește o traducere în prima limbă aleasă, caută pentru a doua, iar apoi pentru a treia. Dacă nu este gasită nici o traducere corespunzătoare, va fi folosită limba implicită. Aceasta va fi de obicei engleza.

Folosirea `kcontrol` este metoda cea mai bună metodă de a vă alege limba preferată.

Folosirea variabilei de mediu `LANG`

A doua metodă folosește setările standard ale sistemului dumneavoastră. Pentru a schimba limba, setați în mod corespunzător variabila de mediu `LANG`.

De exemplu, dacă interpretorul de comenzi este `bash`, executați:

    export LANG=ro

### Există un mod de folosire a tastaturilor internaționale în KDE?

KDE 1.1 conține programul `kikbd` (de la International KeyBoarD), care are o interfață atrăgătoare și care vă permite să creați noi tastaturi internaționale.

### Cum pot înlocui un login standard în mod text cu fereastra de login KDE?

Mai întîi, trebuie să setați sistemul la runlevel-ul "xdm" (nivelul de execuție 5 pe sistemele RedHat) editînd fișierul `/etc/inittab`. În acest fișier, veți găsi o linie ca cea de mai jos:

    id:3:initdefault:

Schimbați-o în:

    id:5:initdefault:

Acum, la sfîrșitul fișierului comentați următoarea linie:

    x:5:respawn:/usr/bin/X11/xdm -nodaemon

și înlocuiți-o cu:

    x:5:respawn:/opt/kde/bin/kdm -nodaemon

(Totuși, locația `kdm` poate diferi de la un sistem la altul)

Pentru ca schimbările să aibă loc imediat, dați comanda `init 5` la linia de comandă a interpretorului de comenzi. De notat că este riscant să inițiați un login grafic fără a verifica mai întîi dacă X funcționează corect. Dacă nu va funcționa, veți repara destul de greu această greșeală...

### Cum pot să înlocuiesc KWM cu un alt manager de ferestre compliant KDE, ca Blackbox și Window Maker?

Mai întîi, descărcați codul sursă și compilați-le. S-ar putea să fie nevoie să specificați ceva opțiuni cînd executați scriptul `configure` pentru a produce executabile compatibile KDE. Citiți fișierele README și INSTALL pentru mai multe instrucțiuni. După aceea, pur și simplu înlocuiți comanda `kwm` din scriptul `startkde` cu comanda ce execută noul manager de ferestre și treaba este gata.

#### Blackbox

Blackbox este încă un program adăugat în lista managerelor de ferestre pentru X. El este generat cu C++ și nu partajează nici un cod comun cu alte managere de ferestre (chiar dacă implementarea grafică este similară cu cea a lui Window Maker). Blackbox a devenit compliant KDE începînd cu versiunea 0.50.2. Vă rugăm să vizitați site-ul de web Blackbox pentru mai multe informații. S-ar putea să vă folosească și site-ul de web KDE + Blackbox = KBB!.

Pentru a folosi Blackbox cu KDE, mai întîi descărcați codul sursă și executați:

    $ ./configure --with-kde
    $ make
    # make install

(opțiunea `--with-kde` activează suportul pentru KDE)

După aceea, înlocuiți comanda `kwm` din scriptul `startkde` cu `blackbox`. Salvați noul script ca, de exemplu `/usr/local/kde/bin/startbb` și schimbați linia cea mai de jos a fișierului dumneavoastră `$HOME/.xinitrc` astfel încît să ruleze noul script în loc de cel vechi. Porniți X și treaba e gata. (Utilizatorii de KDM și XDM probabil vor trebui să editeze fișierul `$HOME/.xsession`.)

#### Window Maker

Window Maker este un manager de ferestre X11 proiectat să adauge un suport adițional pentru aplicațiile GNUstep. El încearcă să emuleze aspectul elegant al interfeței grafice NeXTSTEP(tm). El este relativ rapid, bogat în opțiuni și ușor de configurat și folosit. Window Maker a devenit compliant KDE începînd cu versiunea 0.50.0. Pentru informații suplimentare vă rugăm să vizitați site-ul oficial de web Window Maker.

### Cum schimb imaginea logo Red Hat de la pornirea calculatorului?

Redhat utilizează programul `xbanner` pentru a-și afișa propriul logo, astfel că pentru a-l dezactiva, este suficient să comentați linia ce execută `xbanner` din fișierul de configurare care este citit de `xdm`. El este `/etc/X11/xdm/Xsetup_0` (poate fi altul la dumneavoastră). Dacă vreți să rulați altceva de aici, puneți în loc, de exemplu:

    /opt/kde/bin/kdmdesktop

### Aș vrea dau clic stînga oriunde pe ecran și să fie afișat meniul 'K'

Mai întîi, editați `$HOME/.kde/share/config/krootwmrc` și adăugați următoarele două linii:

    [MouseButtons]
    Left=Menu

După aceasta reporniți KDE.

### Cum pot utiliza în KDE cele trei taste suplimentare de pe tastatura mea Windows?

Trebuie să configurați server-ul X cu programul `xmodmap` pentru a asocia codurile tastelor Windows cu niște simboluri utile de taste pe care le utilizați în X (programul `xev` este prietenul dumneavoastră!).

Mai întîi, creați un fișier `$HOME/.Xmodmap` conținînd liniile:

    keycode 115=F13
    keycode 117=F15

După aceasta executați:

    xmodmap ~/.Xmodmap

Aceasta setează tasta 'Start' să emită simbolul F13 și tasta 'Windows' să emită F15. Porniți Centrul de control KDE și duceți-vă în secțiunea "Taste -> Taste globale". Setați 'Meniul de sistem pop-up' la F13 și 'Meniul de operații fereastră' la F15. Asta-i tot.

De observat că numerele 115 și 117 depind de tastatură. Dacă nu sînteți sigur, vă rugăm să verificați utilizînd programul `xev`. În plus, procedurile de mai sus sînt valabile pentru KDE 1.1 sau mai recent.

Și `kikbd` este capabil să facă acest lucru, dar trebuie să editați intrările keymaps. Avantajul cu `kikbd` este că puteți alege să mapați aceste taste pe diferite keymap-uri personalizate și, în plus, să le schimbați în mod dinamic.

Ar fi interesant de făcut un mic script care să facă automat modificările de keymap-uri, la cerere. `Kikbd` ar trebui să fie capabil să citească/înțeleagă fișiere de keymap-uri realizate de utilizator.

### După ce am instalat KDE, meniul de start Red Hat a dispărut!

Executați comanda:

    wmconfig --output kde

Aceasta va pune iconițele specifice Redhat în meniul dumneavoastră KDE. Dacă executați această comandă din KDE, va fi necesar să restartați panoul. Ele sînt instalate implicit în directorul `applnk` după ce ați rulat această comandă, dar puteți să le copiați și să le lipiți oriunde doriți folosind Editorul de meniuri KDE.

### Unde găsesc informații despre temele KDE?

Vizitați http://kde.themes.org/.

### Cum pot să schimb tipurile MIME?

Mai întîi, deschideți o ferestră KFM și selectați "Editare->Tipuri de fișiere (MIME)". În arborele de tipuri MIME găsiți tipul pe care doriți să-l modificați (de exemplu: text/english sau image/gif), dați un clic dreapta, selectați "Proprietăți", alegeți tabul "Legătură" și setați "Aplicația implicită" la cea pe care o doriți.

### KDE (kdm) nu-mi citește fișierul personal .bash_profile!

Ei bine, xdm (și kdm) nu rulează un intrepretor de login, astfel că fișierele `.profile`, `.bash_profile` etc. nu sînt citite. Cînd un utilizator se loghează , `xdm` rulează `Xstartup` ca root și fișierul `Xsession` ca utilizator. Practica normală este de a adăuga declarații în fișierul `Xsession` pentru a le seta ca profil al utilizatorului. Vă rugăm să vă editați propriile fișiere `Xsession` și `.xsession`.

### Cum pot să utilizez fonturi TrueType sub KDE?

Trebuie să instalați suportul software pentru fonturi TrueType Font la X Window System. Vă rugăm să aruncați o privire la fonts.themes.org pentru fonturi și la xfstt sau X-TT pentru server-e de fonturi.

Dacă aveți o grămadă de fonturi TrueType din MS Windows, editați fișierul `XF86Config` pentru a obține fonturi din directorul de fonturi. Apoi spuneți KDE să utilizeze aceste noi fonturi, cu ajutorul utilitarului Manager de fonturi.

Oricum, multe aplicații KDE 1.0 utilizează un font pentru dialoguri care nu este în lista de fonturi KDE. Există totuși o rezolvare: editați direct fișierele de tip "rc" ale aplicațiilor rebele.

### Este posibil să scriu, să afișez și să lucrez cu simbolul Euro în KDE?

Da și nu. Pentru detalii, vizitați: http://monitor.blvk.ch/euro/.

## Aplicațiile KDE

### Kppp

Mulți utilizatori KDE raportează probleme la folosirea `kppp`. Dar înainte de a vă plînge de `kppp`, verificați următoarele:

- Puteți să vă conectați la ISP-istul dumneavoastră fără a folosi `kppp`?

- Ați citit documentația `kppp` cel puțin de trei ori, inclusiv secțiunea de depanare?

Documentația `kppp` poate fi accesată fie din Sistemul de ajutor KDE, fie mergînd direct în directorul de documentație, acesta fiind de obicei `$KDEDIR/share/doc/HTML/default/kppp`. În plus, există o pagină de web cu titlul "Cum să setez kppp cu ISP-iști din Marea Britanie" la http://www.kppp-archive.freeserve.co.uk/.

Acum, dacă tot mai aveți probleme, iată ce ar putea să vă ajute:

- Asigurați-vă că `pppd` are bitul suid setat. De exemplu, dați comanda `chmod +s pppd`, și apoi `chmod a+x pppd`.

- Examinați fișierul `options` al `pppd`. Îl puteți înlocui cu unul gol.

- Sînt și alte programe active ce folosesc modemul (precum `mgetty`)? Verificați permisiunea acordată fișierului `/dev/modem`.

- Dacă sînteți conectat, uitați-vă la viteza de conectare. Poate ați ales valoarea 115200 și sistemul dumneavoastră este prea lent.

#### Nu cunosc DNS-ul ISP-istului! Ce să fac?

Chiar, ce-ar putea să fie de făcut? Linux, KDE, kppp, etc. n-au cum să vă ofere un DNS valid. Aceasta este responsabilitatea ISP-istului dumneavoastră. Așa că scrieți o scrisoare în care să le cereți cu amabilitate toate informațiile de care aveți nevoie.

#### Cum pot seta MTU în Kppp?

Deschideți căsuța de dialog `kppp` și selectati "Configurează". Alegeți un cont existent și selectați "Editează..." sau "Nou..." pentru a crea un nou cont de dial-up. Alegeți tabul "Apel" și faceți clic pe butonul "Argumente". Aici introduceți ce argumente doriți, de exemplu `mtu 296` și selectați "Adaugă". Cînd ați terminat, apăsați pe butonul "Închide". Pentru a vă asigura că modificările au fost luate în considerare, aveți cîteva opțiuni:

- Într-o fereastră terminal executați `/sbin/ifconfig ppp0` și uitați-vă la valoarea MTU din mesajul returnat. Ar trebui să fie cea pe care ați introdus-o.

- Adăugați `debug` și `kdebug` (fiecare pe o linie separată) la fișierul `/etc/ppp/options` și restartați sesiunea ppp. Mesajele de depanare le veți găsi în `/var/log/messages`, inclusiv valorile pentru MRU și MTU.

Dacă doriți, setările pentru MRU și pentru MTU pot fi adăugate la fișierul `options`, ca intrări separate, fără ghilimele sau cratime.

#### Unde sînt stocate setările Kppp?

Ele sînt stocate în `$HOME/.kde/share/config/kppprc`.

#### Kppp se conectează la o viteză mai mică decît cea normală

Următoarele lucruri s-ar putea să rezolve problema:

- Încercați să executați `setserial spd_hi`

- Valoarea implicită MTU este 1500, care este prea mare pentru o conexiune dial-up. Încercați o valoare mai mică ca de exemplu 296 sau 576.

  1. Asigurați-vă că nu sînteți conectat și dați clic pe butonul "Configurează". Alegeți contul dorit din listă și dați clic pe buotnul "Editează".

  2. În tabul "Apel", în partea de jos a dialogului găsiți un buton numit "Argumente". Apăsați-l.

  3. Acum ar trebui să fiți în fereastra "Personalizare argumente Kppp", unde puteți adăuga linii cu parametrii de configurare (aceia care sînt documentați în pagina de manual a `pppd`).

  În acest fel, am adăugat următoarele intrări în listă:

      mru 296
      mtu 296

- verificați fișierul dumneavoastră `kppprc` din `$HOME/.kde/share/config`. Asigurați-vă că este definită aici viteza corectă pentru modem.

### Kscd

Această aplicație vine cu o documentație excelentă numită "Manualul Kscd", care este accesibilă din Sistemul de ajutor KDE. Asigurați-vă că ați parcurs-o cu atenție înainte de a pune orice întrebare referitoare la această aplicație.

#### Cum se închide?

Daca ați fi citit documentația, nu ați mai fi pus această întrebare... Este un mic buton cu un I și un O care arată ca un buton de oprire/pornire. Dați clic pe el și programul Redare CD va fi închis. Versiunea aflată actualmente în dezvoltare a `kscd` a rezolvat acest acces confuz, făcînd ca butonul "X" să închidă fereastra, iar în locul butonului I/O se află acum butonul "DOCK".

#### Cum poate Kscd să folosească CDDB?

Dacă folosiți versiunea 1.2.0, actualizați-o.

#### Kscd spune că nu există nici un /dev/cdrom în sistem cînd încerc să ascult un CD audio. Ce să fac?

Creați o legătură simbolică de la dispozitivul real CDROM la `/dev/cdrom`. De exemplu:

    ln -s /dev/hdc /dev/cdrom.

O metodă ușoară de a găsi care este dispozitivul CDROM real este să vă uitați în fișierul `/var/log/dmesg` după o linie similară cu:

    hdc: CD-ROM 48X/AKU, ATAPI CDROM drive

### Kvt

#### Cum are loc deplasarea cu Page-Up sau Page-Down în kvt?

Folosiți Shift + Page-Up și Shift + Page-Down.

#### Cum pot să schimb comportamentul tastelor Backspace și Delete?

Uitați-vă în "Opțiuni -> Terminal..." în fereastra `kvt`.

#### Cum pot face o simplă "tăiere" din kvt într-o altă aplicație?

Mai întîi selectați textul cu mouse-ul, apăsați CTRL+C, activați cealaltă aplicație, duceți cursorul mouse-ului în punctul relevant și apăsați CTRL+V. Alternativ, selectați textul trăgînd cu butonul stînga al mouse-ului apăsat, copiați-l și lipiți-l printr-un clic mijloc (sau clic stînga+dreapta dacă folosiți emularea celui de-al treilea buton la un mouse cu două butoane).

#### Cum setez mărimea buffer-ului de defilare înapoi?

Executați: `kvt -sl <number>`

Dacă veți executa `kvt` cu o opțiune necunoscută, de exemplu kvt -x, `kvt` va afișa o listă cu opțiuni valide.

### KOffice

Pagina de web principală a proiectului KOffice este la http://koffice.kde.org/ și acolo pot fi găsite răspunsuri la unele întrebări frecvente referitoare la KOffice. Prin urmare, acest subiect nu va fi dezvoltat aici.

#### Unde se găsește k2url.h?

Se află în subdirectorul `kdelibs/kdeutils`, dar probabil veți avea nevoie și de `libkdeutil`. Pentru a le obține pe amîndouă, dați parametrii `EXTRA_SUBDIRS="kdeutils kio"` pentru `make -f Makefile.cvs`, `make` și `make install` la generarea `kdelibs`.

#### Unde se găsește StatusBarManager.h?

Uitați-vă în pachetul CORBA. Ar trebui să se găsească în directorul `include` al pachetului.

### KMail

Cel inclus în KDE 1.0 are din nefericire cîteva erori. Actualizați-l și problemele (sperăm că) vor dispare.

#### Cum pot lăsa mesajele de mail pe server?

Deschideți fereastra de dialog "Opțiuni" din meniul "Fișier". Faceți clic pe tabul "Rețea". Selectați-vă contul din lista prezentată și apăsați butonul "Modifică...". Acest dialog conține opțiunea "Șterge mesajele de pe server", care trebuie să fie deselectată.

#### Cum pot introduce automat un text la sfîrșitul mesajelor de mail?

Acest text se numește fișier semnătură. Tot ce aveți de făcut este să deschideți un editor text (precum kedit) și să introduceți textul dorit. Salvați fișierul sub un nume ca de exemplu "semnaturamea". Mergeți în KMail și selectați "Fișier -> Opțiuni...". Uitați-vă în tabul "Identitate" după un cîmp numit "Fișierul semnătură". Dați clic pe butonul de răsfoire și alegeți fișierul pe care tocmai l-ați salvat. Acum KMail va introduce automat textul din fișier la sfîrșitul fiecărui mesaj care îl veți trimite.

#### Cum pot să export mesajele din KMail în Netscape Mail?

Încercați comanda (s-ar putea să fie nevoie să fiți root):

    cat /home/me/Mail/inbox >> /var/spool/mail/me

și apoi porniți Netscape Mail cerîndu-i să verifice dacă există e-mail-uri locale noi.

### KBiff

`kbiff` este un utilitar de notificare a primirii de e-mail-uri. Pagina sa pricinpală de web este la http://home.sprintmail.com/~granroth/kbiff/index.html.

#### Cum poate o singură instanță de KBiff să monitorizeze două conturi de mail?

Primiți multe mesaje în ambele conturi? Dacă da, este mai bine să folosiți două instanțe ale `kbiff` pentru a le monitoriza. Dacă nu, mergeți în tabul "Căsuță de mail" și apăsați pe mica iconiță de cutie poștală. Acest lucru va crea un cont nou în acea instanță. Acum, ori de cîte ori veți primi un mesaj în oricare din cele două conturi, `kbiff` va face ceea ce l-ați programat să facă...

### KTop

#### De ce nu pot vedea nimic în el?

Este o eroare, cu toate acestea ușor de remediat. Redimensionați fereastra cu cîțiva pixeli și totul ar trebui să fie în regulă.

## KDE cu aplicații non-KDE

### Aplicațiile mele non-KDE, ca emacs și kterm rulează cu ferestre mari și fonturi ciudate!

Probabil aceasta are de-a face cu acțiunea KDE de a "aplica fonturile și culorile la aplicațiile non-KDE", ceea ce înseamnă că el utilizează `xrdb` pentru a aplica setările implicite X care se presupune că ar imita fonturile, culorile și alte setări pe care le aveți în KDE-ul dumneavoastră. Oricum, experiența ne-a dovedit că, în general, aceasta strică lucruri, în particular dacă ați ajustat cu atenție anumite resurse X pentru aplicațiile non-KDE.

Soluția oficială este să deschideți meniul "Configurare -> Ecran -> Stil" din panou și să dezactivați opțiunea "Aplică fonturile și culorile la aplicațiile non-KDE". Dacă noua setare tot nu își face efectul, asigurați-vă că ați dat "Ok" direct, fără să apăsați "Actualizează" după ce ați făcut modificările. Dacă, totuși, refuză să meargă, există și o rezolvare prin forța brută: redenumiți sau ștergeți directorul `$KDEDIR/share/apps/kdisplay/app-defaults`. Acest lucru va opri KDE să mai caute fișierele de resurse X pe care le aplică și astfel problema va fi rezolvată. Trebuie să închideți sesiunea curentă și să vă logați din nou pentru ca lucrurile să revină din nou la normal.

Dacă nu vreți să faceți acest lucru sau nu puteți redenumi sau șterge directorul general `app-defaults`, aveți posibilitatea să îl copiați în directorul personal de KDE (de exemplu `$HOME/.kde/share/apps/kdisplay/app-defaults`) și apoi puteți edita/adăuga/șterge fișiere din el, după dorință.

Meniul din panou, "Configurare -> Ecran -> Stil", există în versiunea 1.1pre2. Nu sînt sigur de poziția lui în versiunile precedente (el există începînd cu versiunea 1.0).

### StarOffice 5.0 Personal Edition pentru Linux

Dacă încă nu ați descărcat acest monstru (70 MB), îl puteti obtine de la http://www.sun.com/stardivision. Amintiți-vă că acest document nu este locul cel mai bun în care să găsiți răspunsuri la întrebări legate de StarOffice. Mergeți în schimb la site-ul de web StarOffice. Acolo selectați "Support" și apoi "Personal".

#### StarOffice se blochează!

Aceasta nu este din vina KDE. Folosiți din întîmplare o placă video S3 Virge? Dacă da, problema ar putea fi cu serverul S3. Sînt trei metode de a îndrepta lucrurile. Aplicația RedHat Xconfigurator va detecta faptul că aveți o placă S3 și o va seta ca atare, astfel încît va trebui să folosiți mai vechiul program `xf86config` pentru a vă configura serverul X. Există în server-ul SVGA suport pentru plăcile S3 (pe care vă recomandăm să-l folosiți), dar cel de la RedHat va continua să vă facă probleme.

##### Soluția 1

Mergeți la http://www.xfree86.org/ și apoi la server-ul lor FTP și descărcați `Xbin.tgz`, `Xlib.tgz` și `XSVGA.tgz` (notați că ultima versiune este 3.3.5). Dezarhivați aceste fișiere și copiati-le în `/usr/X11R6`. Ștergeți legătura simbolică la X din `/etc/X11`. Creați o legătură simbolică cu serverul SVGA în modul următor:

    ln -s /usr/X11R6/bin/XF86_SVGA /usr/X11R6/bin/X

(sau `xf86config` va crea această legătură dacă îi veți specifica în mod explicit acest lucru). S-ar putea să fie nevoie să modificați fișierul `XF86Config` pentru a obține rezoluțiile și adîncimile de culoare dorite. Notați că directoarele mai sus menționate pot fi altele în funcție de configurația sistemului dumneavoastră.

##### Soluția 2

Obtineți codul sursă al server-ului X (în acest caz S3). Modificați fișierul `xc/programs/Xserver/hx/xfree86/accel/s3_virge/s3im.c` pe la linia 823. Înlocuiți:

    alu |= MIX_MONO_TRANSP;

cu

    if (alu != 0x00aa0000) alu |= MIX_MONO_TRANSP;

în funcția `s3RealImageStipple`. Compilați și instalați noul server X.

##### Soluția 3

Există un petic disponibil la StarOffice: http://www.stardivision.com/download/support/patch1_01.tar.gz. Dar este și o șmecherie! Trebuie să instalați peticul după instalarea StarOffice-ului, dar nu puteți face acest lucru, pentru că StarOffice se blochează... O soluție ar fi să instalați StarOffice pe un server X SVGA, să instalați peticul și apoi să treceți pe serverul X S3V.

### Netscape

#### De ce pornește Netscape atît de greu?

Netscape pornește greu pentru că trebuie să încarce mai întîi toate elementele din bilblioteca Motif.

#### De ce Netscape se blochează la vizitarea anumitor site-uri web?

Despre ce site-uri este vorba? Applet-urile Java vor face ca Netscape să se blocheze adeseori. Și cum de obicei applet-urile Java sînt folosite pentru mici animații în loc să facă ceva util, puteți dezactiva Java în Netscape.

#### De ce afișează Netscape imaginile într-o formă degradată?

Cînd rulați Netscape, încercați folosirea opțiunii `-install`. De exemplu:

    netscape -install &

Aceasta va forța Netscape să-și aloce propria mapare de culori ceea ce ar putea rezolva problema.

#### Cum export semnele de carte (bookmarks) Netscape în KFM?

Uitați-vă la secțiunea: Cum se importă semnele de carte Netscape?.

#### Cum să fac KDE să utilizeze Netscape cînd creez un fișier kdelnk de tip WWW în loc de navigatorul implicit (KFM)?

Trebuie să creați un fișier `.kdelnk` pentru Netscape, apoi îl editați (utilizînd `kfm`, clic dreapta și selectați "Proprietăți") și selectați tipul MIME corect pentru URL-uri (în tabul "Aplicație" alegeți text/html, text/sgml). În KFM, selectați meniul "Editare -> Tipuri globale de fișiere (MIME)", intrați în directorul `./text`, editați proprietățile pentru html și sgml. Acest lucru se face prin selectarea aplicației implicite dintr-un listbox, din tabul "Legătură" (deoarece deja ați adăugat tipul MIME corespunzător la fișierul `kdelnk` al programului Netscape, el ar trebui să fie aici).

## Erori în KDE

### Eroare ortografică în kzip.kdelnk

În fișierul `kzip.kdelnk` (de obicei aflat în `$KDEDIR/share/applnk/Utilities/`), există o eroare ortografică. Sub intrarea MimeType există una "application/x-tbz" care ar trebui să fie "application/x-tgz". Dacă nu este corectată poate conduce la următorul mesaj de eroare la pornirea KDE:

    Eroare
    Nu pot găsi tipul MIME
    application/x-tbz
    în opt/kde/share/applnk/Utilities/kzip.kdelnk

### Wrong Charset!

De fapt există două tipuri de erori referitoare la setul de caractere, care par să fie independente una de cealaltă:

1. mesaj de eroare "Wrong charset (unknown)! Setting to default (us-ascii)!" cînd porniți X/KDE.

2. mesaj de eroare "KCharset: Wrong Charset!" cînd lucrați în X/KDE și lansați sau închideți aplicații.

Pentru a o corecta pe prima, mai întîi găsiți directorul de localizări în arborele de directoare în care s-a instalat KDE (uzual este `$KDEDIR/share/locale`). După aceea, puneți un fișier de text obișnuit, numit "charset" în directorul corespunzător limbajului dumneavoastră, să-i zicem "en" și dați-i acces în citire pentru oricine. Fișierul trebuie să conțină o singură linie indicînd setul de caractere, în acest caz iso-8859-1 pentru limbile din majoritatea Europei. Ar trebui să restartați KDE-ul.

Dacă această metodă nu merge deși a fost urmată, puneți o copie a fișierului "charset" în subdirectorul corespunzător țării dumneavoastră, de exemplu, nu numai în "en", ci și în "en_UK" sau "en_US". După aceasta setați cele trei limbaje suportate de KDE (în dialogul "Setări de localizare") la același limbaj și țară.

În cel de-al doilea caz, el este un mesaj de avertizare inofensiv și este mai bine să-l ignorați. Calea cea mai simplă să evitați vizualizarea lui este să evitați să porniți aplicațiile dintr-o fereastră de terminal.

Dacă într-adevăr vreți să scăpați de aceste mesaje, ar trebui să vă asigurați că setările de limbaj sînt aceleași în Centrul de control KDE, în secțiunea "Ecran -> Limbaj". În cazul meu, le-am setat pe toate la "Limbaj implicit (C)" și problema a dispărut imediat.

## Sfaturi utile

### Citirea paginilor de manual în KDE

Deschideți fereastra minicli (implicit Alt-F2) și scrieți: `man:<command>`. Pagina de manual va fi decomprimată din mers dacă era cumva comprimată cu gzip.

### Mutarea sau redimensionarea rapidă a ferestrelor

Pentru a muta o fereastră țineți apăsată tasta Alt și țineți dați clic stînga pe suprafața ferestrei. Tasta Alt împreună cu butonul dreapta al mouse-ului o va redimensiona. Și nu în ultimul rînd, tasta Alt cu butonul mijloc al mouse-ului ridică/coboară fereastra.

Pentru mai multe informații despre controlul mouse-ului vă rugăm să citiți "Manualul KWM".

În versiunea 1.1 a KDE puteți modifica aceste mapări ale mouse-ului.

### Distrugerea ferestrelor în KDE

Există o mapare standard de taste (Ctrl-Alt-Esc) care vă oferă un cursor de mouse cu forma "cap-de-mort". Dați un clic cu acel cursor pe o fereastră și aceasta va fi distrusă imediat.

Maparea de taste poate fi vizualizată/modificată din Centrul de control KDE în secțiunea "Taste -> Taste globale". Acest lucru nu este posibil în KDE 1.0.

### Comutarea din mers a managerelor de ferestre

Dacă doriți să comutați din mers la alt manager de ferestre dați următoarea comandă la promptul unui ferestre terminal:

    kwmcom go:fvwm

Această comandă va face comutarea la FVWM, dar o puteți substitui cu orice alt manager de ferestre doriți.

## Întrebări diverse

### De ce KDE folosește Qt?

Qt este un toolkit complex care oferă tot ce este necesar pentru a construi o interfață utilizator modernă. Qt este scris în C++, oferind astfel eficiență și posibilitatea de reutilizare a codului, necesară în cazul unui proiect atît de vast și de complex precum KDE. În opinia noastră, Qt este cel mai bun toolkit disponibil pentru UNIX și ar fi fost o mare greșeală să încercăm să ne folosim de altceva decît ceea ce este mai bun.

În plus, toți programatorii KDE sînt de acord că nu s-ar fi putut crea KDE într-un timp atît de scurt fără a se folosi de Qt.

### De ce KDE nu folosește gtk, xforms, xlib sau orice altceva?

Există mai multe toolkit-uri. Pentru a oferi o interfață unitară și pentru a consuma cît mai puține resurse (de exemplu memorie), KDE folosește numai unul singur. Qt a fost ales pentru motivele prezentate mai sus.

### Dar Qt nu este gratuit, nu?

Depinde ce înțelegeți prin gratuit. În opinia noastră este gratuit, deoarece:

- Bibliotecile Qt și codul sursă sînt gratuite și disponibile pe o mulțime de site-uri FTP.

- Puteți folosi în mod gratuit aplicațiile bazate pe Qt.

- Puteți dezvolta aplicații folosind Qt în mod gratuit atît timp cît faceți disponibil codul sursă al aplicațiilor respective în mod gratuit. Puteți să vă și vindeți aplicațiile, însă trebuie să oferiți și codul sursă dacă nu doriți să cumpărați o licență de la Qt.

- Puteți distribui Qt, ca și aplicațiile bazate pe Qt în orice formă, fie prin site-uri FTP, fie pe CD-uri. În particular, toate distribuțiile Linux pot include o copie a Qt și codul său pe CD-urile lor fără a plăti nici o taxă.

Deoarece KDE a fost și este proiectat pentru a fi un mediu grafic necomercial pentru sistemul X, Qt se potrivește scopurilor noastre.

Qt se află în continuă dezvoltare de către echipa profesionistă și dedicată a Troll Tech. Această companie își folosește toate resursele pentru a aduce îmbunătățiri zilnice lui Qt. Datorită acestui fapt, Qt continuă să se dezvolte într-un ritm neegalat de nici un toolkit aflat sub licența GPL, oferindu-ne cel mai bun toolkit disponibil sub UNIX și oferind dezvoltatorilor de aplicații comerciale pentru KDE calitatea și suportul de care au nevoie.

Troll Tech AS a anunțat că o Ediție Liberă a Qt va fi lansată sub licența Open Source. Cu aceasta licență, programatorii vor putea să distribuie și să-și partajeze toate modificările ce le vor aduce la Ediția Liberă a Qt. O versiune preliminară a noii licențe, denumită QPL este disponibilă la http://www.troll.no/qpl/. Ea va fi aplicată începînd cu următoarea versiune majoră (2.0) a Ediției Libere a Qt.

### De ce nu se realizează o clonă a Qt, aflată sub licența GPL?

Dată fiind amenințarea pe care Windows NT o exercită asupra UNIX, considerăm că este necesară dezvoltarea unui mediu grafic puternic sub UNIX, înainte de a considera reconstruirea uneltelor pe care ne bazăm în construcția acestui mediu grafic. Dat fiind faptul că resursele noastre sînt limitate, KDE nu se poate implica la această oră într-un proiect de clonare a Qt. În orice caz, dacă cineva consideră ca ar fi bună existența unei versiuni licențiate sub GPL a Qt, vă încurajăm să vă implicați în acest proiect de clonare a Qt. Rețineți că Qt conține doar vreo 80.000 de linii de cod, în timp ce KDE are peste 500.000, crescînd pe zi ce trece. Acest lucru înseamnă că scrierea unei clone a Qt este pe deplin realizabilă, necesitînd doar un anumit număr de oameni care să dorească implicarea într-un asemenea proiect.

La ora actuală există un proiect numit Harmony care implementează o clonă licențiată sub GPL a Qt. Dacă nu vă place licența sub care se află Qt, aderați la acest proiect.

### Cum montez sisteme de fișiere (de exemplu CDROM-ul) în KDE?

Mai întîi, trebuie să adăugați următoarea linie (ca root) în `/etc/fstab`:

    /dev/cdrom     /cdrom     iso9660  ro,user,noauto,unhide

Asigurați-vă că aveți o legătură simbolică de la `/dev/cdrom` la `/dev/hd?` ("?" este în funcție de CDROM-ul dumneavoastră), presupunînd că folosiți un CDROM ATAPI. Ar trebui să vedeți ceva de genul următor cînd dați comanda `ls -l /dev/cdrom`.

    lrwxrwxrwx   1 root     root            8 Jul 28 22:21 /dev/cdrom ->/dev/hdb

Cele de mai sus ar putea fi realizate cu comanda `ln -s /dev/hdb /dev/cdrom` (ca root).

În cele din urmă, asigurați-vă că ați asigurat un punct de montare valid, de exemplu:

    % ls -la /cdrom
    total 2
    drwxrwsr-x   2 root     cdrom        1024 Sep 14  1995 ./
    drwxr-xr-x  24 root     root         1024 Dec  1 21:00 ../

Acum puteți monta CDROM-ul din linia de comandă:

    % mount /cdrom

Sau, dacă preferați, creați o legătură KDE de dispozitiv la CDROM-ul dumneavoastră și puneți-l pe ecran. Dînd un clic pe el se va executa montarea automată. Cît despre întrebarea referitoare la cum să creați o legătură KDE de dispozitiv către CDROM-ul dumneavoastră, vă rugăm să apelați la Sistemul de ajutor KDE.

Mai multe informații despre montarea sistemelor de fișiere pot fi aflate dînd comanda `man fstab` și `man mount`.

### Are KDE emulatoare de terminal cu fundal transparent?

Nu, dar Eterm ar trebui să meargă foarte bine utilizînd KDE cu KWM. Pagina de web este la http://www.eterm.org/.

### Cum pot obține informații despre conținutul discului: spațiul liber, mărimea directoarelor, etc.?

Folosiți comenzile `du` și `df` în linia de comandă. Apelați la paginile lor de manual pentru informații legate de folosirea lor. Puteți folosi și `kdf` și `kdiskfree` din KDE sau alte managere de fișiere, precum Midnight Commander.

### Cum pot face să meargă tasta Backspace în KDE?

Încercați comanda `xmodmap -e 'keycode 22 = BackSpace'` și vedeți dacă aceasta rezolvă lucrurile (aplicațiile vor trebui restartate pentru ca schimbarea să aibă efect). Ar trebui să fie nevoie doar să puneți acea comandă în `$HOME/.xinitrc`. În ceea ce privește eroarea "Backspace" (Eroare numărul: kb704), ea este remediată punînd următoarea linie în `$HOME/.xinitrc`:

    xmodmap -  "keysym Delete = Backspace"

### Cum pot să creez iconițe pentru aplicațiile non-KDE pe care le-am pus în meniul 'K'? Unde se află aceste iconițe (sau kdelnk-uri)?

Creați-le folosind programul de grafică preferat, de exemplu GIMP și puneți-le în `$KDEDIR/share/icons(/mini)` sau `$HOME/.kde/share/icons(/mini)`. În plus, există și un editor KDE de iconițe.

### Dar programele KDE care nu au iconițe asociate (precum KWord)? Cum pot să le pun în meniu?

Folosiți ori `kmenuedit` ("K -> Panou -> Editează meniuri") sau dați clic dreapta pe fișierul `kdelnk`, alegeți "Proprietăți -> Execută" și alegeți o iconiță.

### Are KDE un client grafic FTP?

Da, și nu este altul decît managerul de fișiere preferat, KFM. Puteți să aplicați metoda "trage și pune" fișierelor aflate pe site-uri FTP, pentru a le aduce pe harddisk-ul dumneavoastră. Există și un utilitar numit KGet care suportă funcțiile de reluare și de coadă dar trebuie folosit împreună cu KFM (puteti "trage și pune" fișiere în KGet dar nu puteți naviga prin server-ele FTP). Bineînțeles, nu sînteți deloc nevoit să folosiți clienți FTP ai KDE. WxFTP este spre exemplu o alternativă destul de folosită.

### Cum pot ieși din KDE?

Dați clic pe butonul cu un "X" pe el, de pe panoul KDE. CTRL-ALT-BACKSPACE va închide și el serverul X, dar în mod necondiționat. În plus, există o opțiune de logout în cadrul meniului K. În cele din urmă, un clic dreapta oriunde pe suprafața ecranului vă va înfățișa un meniu conținînd de asemenea o opțiune de logout.

### Există vreun program care să verifice la ISP-istul meu dacă am primit noi e-mail-uri, dacă și numai dacă sînt conectat?

Da. `korn` și `kbiff` pot amîndouă să realizeze acest lucru. Nu contează dacă sînteți conectat sau nu. Dacă nu sînteți conectat, vor sta în așteptare fără a face nimic.

### Este neapărat necesar să actualizez KDE la ultima versiune?

Nu chiar. Dacă doriți să vă instalați noi programe KDE și de asemenea să le actualizați pe cele cu erori, probabil ar trebui să faceți actualizarea. KMail, de exemplu, este aproape inutilizabil în versiunea 1.0 dar este destul de bun în 1.1. În concluzie, dacă doriți un mediu grafic mai bun, mai rapid și mai bogat în facilități, actualizați-vă versiunea de KDE acum!

### Cum pot să "tai" și să "lipesc" în KDE?

Cea mai ușoară metodă este de a folosi mouse-ul.

1. Selectați textul pe care doriți să-l copiați ținînd apăsat butonul stînga.

2. Duceți-vă în locul de destinație. În functie de configurația care o aveți, s-ar putea să fie nevoie să faceți clic stînga pentru a activa fereastra de destinație.

3. Dați clic mijloc pentru a lipi. Dacă aveți un mouse cu două butoane și emulați al treilea buton, apăsați ambele butoane simultan.

### Cum pot să convertesc meniurile implicite Red Hat într-un meniu 'K'?

Dați clic pe 'K' și rulați "Sistem -> Căutător de aplicații".

### De nu merge kdm sau klock pe un sistem Redhat?

Verificați dacă aveți fișierul `/etc/pam.d/kde`. Dacă nu există creați unul copiind (sau făcînd o legătură simbolică la) fișierul `xdm`.

Oricum, este de presupus că pachetul `kdebase-1.1pre2` va face o legătură simbolică de la `/etc/pam.d/xdm` la `/etc/pam.d/kde`, dacă nu există una.

Există raportări că scripturile de dezinstalare pentru pachetele RPM `kde-1.1pre1 "rh5x"` interferă cu scripturile de dezinstalare de la pachetele RPM `kde-1.1pre2 "rh5x"`.

Dacă aveți probleme, forțați o reinstalare:

    rpm -Uvh --force kdesupport-1.1pre2-1rh5x.i386.rpm
    rpm -Uvh --force kdelibs-1.1pre2-1rh5x.i386.rpm
    rpm -Uvh --force kdebase-1.1-pre2-1rh5x.i386.rpm

### Ce este CVS?

Este un acronim pentru Concurrent Versions System. Este un sistem de control al versiunii și este bazat pe RCS (Revision Control System), dar oferă o mult mai mare funcționalitate. Este folosit pentru a administra codul sursă aflat în dezvoltare. El păstrează multiple versiuni pentru diferite lucruri (este la îndemînă dacă stricați ceva și doriți să reveniți la o versiune veche dar bună). Permite acces din rețea pentru a putea lua codul sursă și chiar să fie puse fișiere noi dacă există drepturile necesare. El este cod liber (plătiți pentru suport dacă doriți) și deoarece este gratuit este alegerea de bază a celor ce dezvoltă produse gratuite, ca de exemplu KDE.

### KDE suportă afișare duală?

Trebuie să aveți următoarele:

1. un server X cu afișare multiplă (de exemplu MertroX)

2. un manager de ferestre care înțelege o afișare multiplă (de exemplu Window Maker)

Din cîte știm KWM nu poate să facă acest lucru (încă).

### Cum pot să aflu ce versiune de KDE utilizez?

Porniți Centrul de control KDE. Dacă nu există nici o mențiune despre versiunea KDE atunci trebuie să fie 1.0.

Altă diferență clară este simbolul 'K' din panou. În 1.0 este un K tridimensional în alb și negru, pe cînd în 1.1 este un 'K' alb peste o rotiță.

Sau, dacă ați instalat KDE din pachete RPM, încercați:

    $ rpm -qa  | grep kde
    kdesupport-1.1pre2-2rh5x
    kdeadmin-1.1pre2-1rh5x
    kdelibs-1.1pre2-1rh5x
    kdegraphics-1.1pre2-1rh5x
    kdemultimedia-1.1pre2-1rh5x
    kdetoys-1.1pre2-1rh5x
    kdegames-1.1pre2-1rh5x
    kdeutils-1.1pre2-1rh5x
    kdebase-1.1pre2-1rh5x

Astfel, aflați că versiunea curentă este 1.1pre2.

### Pot să scriu software comercial pentru KDE?

Puteți utiliza bibliotecile KDE pentru a scrie software cu "surse comerciale și închise", dar și cu "surse comerciale și deschise". Dacă vreți să scrieți software cu surse deschise, puteți utiliza Ediția Liberă a Qt. Dar, dacă scrieți software cu surse închise nu o puteți utiliza. Trebuie să obțineți Ediția Profesională a Qt de la firma Troll Tech.

Dacă doriți să aflați mai multe informații vă rugăm să contactați direct firma Troll Tech.

## Întrebări fără legătură cu KDE

### Cum pot să schimb rezoluția ecranului?

Utilizați `Ctrl-Alt-'+'` și `Ctrl-Alt-'-'` pentru a cicla printre rezoluțiile pe care le-ați definit `/etc/XF86Config` (sau în `/etc/X11/` ori pe undeva prin jur). Dacă preferați să vă "murdăriți" mîinile, puteți să editați direct acest fișier. Poziționînd rezoluția favorită la început (sau punînd-o numai pe ea singură), X va porni întotdeauna cu acea rezoluție.

### Cum se schimbă adîncimea de culoare?

Nu se poate schimba instantaneu. Trebuie să porniți X folosind:

    startx -- -bpp ??

unde ?? poate fi 8, 16, 24 sau 32 depinzînd de adîncimea de culoare dorită. Dacă folosiți xdm/kdm, va trebui să editați `/etc/X11/xdm/Xservers` (locația poate fi alta în cazul dumneavoastră) punînd:

    :0 local /usr/X11R6/bin/X -bpp 16

pentru adîncimea de culoare 16 biți.

Alternativ, puteți edita fișierul `XF86Config` și să adăugați o linie ca cea de mai jos:

    DefaultColorDepth     ??

în secțiunea "Screen". Data următoare cînd veți porni X, va rula cu noua adîncime de culoare aleasă.

### Ce pot să fac dacă am un mouse cu două butoane?

Cumpărați-vă unul cu 3 butoane sau utilizați emularea celui de-al treilea buton. El este emulat prin apăsarea simultană a butoanelor stînga și dreapta ale mouse-ului. S-ar putea să fie nevoie să activați opțiunea "Emulate3Buttons" din fișierul dumneavoastră `XF86Config`.

### Ce este o fereastră "țintuită"?

Într-un mediu grafic virtual cu multiple ecrane virtuale, o fereastră "țintuită" va sta pe ecran indiferent de ecranele virtuale la care comutați. `xclock` este un canditat tipic pentru țintuire, deoarece aveți nevoie de o singură instanță a lui și doriți să-l aveți tot timpul la vedere.

### Cum să înlocuiesc cursorul de mouse "X" cu o săgeată?

Diferite tipuri de cursoare disponibile în X sînt definite în fișierul `X11/cursorfont.h`. Îl puteți schimba dînd comanda `xsetroot -cursor_name NUME_DE_CURSOR`. De exemplu, puteți pune următoarea linie în fișierul personal `$HOME/.Xclients`:

    xsetroot -cursor_name left_ptr

Această comandă va crea un cursor obișnuit aplecat spre stînga. Pentru a vedea o listă de cursoare din care puteți alege dați comanda `xfd -fn cursor`. Și, bineînțeles, nu uitați că `man xsetroot` este prietenul dumneavoastră.

### Cum să extrag/instalez fișiere diff?

Pentru a genera un fișier diferență, cu scopul de petici ceva, utilizați:

    diff fisier-vechi fisier-nou > fisier-petic

Pentru a aplica fișierul diferență (diff) la un fișier ("a petici un fișier"), executați:

    patch < fisier-petic

### Ar trebui să-mi actualizez kernelul la versiunea 2.2?

Depinde. Dacă kernelul 2.2.x oferă ceva de care aveți nevoie și cel curent nu are, atunci ar trebui să faceți această actualizare.

### Cum pot să montez un floppydisk și în dos și în ext2?

Nu trebuie decît să specificați opțiunea `auto` la tipul sistemului de fișiere, în fișierul `/etc/fstab`. Autodetecția lucrează foarte bine pentru dos și ext2.

### Cum pot să pornesc KDE cu minitastatura numerică activată?

Ați citit `man setleds`?

În plus, ați putea edita fișierul personal `$HOME/.Xmodmap` și să scrieți următoarele linii în el:

    ! redefineste tastatura numerica pentru a fi utilizata fara NumLock
    keycode 79 = 7
    keycode 80 = 8
    keycode 81 = 9

    keycode 83 = 4
    keycode 84 = 5
    keycode 85 = 6

    keycode 87 = 1
    keycode 88 = 2
    keycode 89 = 3

    keycode 90 = 0
    keycode 91 = comma
    keycode 86 = plus

    ! deactiveaza tasta NumLock
    keycode 77 =

Alte posibilități:

1. `xkeycaps`: dînd un clic dreapta aveți posibilitatea să editați. Aceste lucruri trebuie să le faceți ca root.

2. `man XF86Config` și citiți secțiunea "Keyboard".

### Cum pot să fac capturi de ferestre sau pentru întregul ecran?

Utilizați xv, gimp, ksnapshot sau orice altceva.

### Există pe undeva un program cu care se fac pagini de web?

Da, există o grămadă, incluzînd StarOffice, Netscape Composer, XEmacs și nu în ultimul rînd, WebMaker, programul nostru KDE pentru editare web! Dacă utilizați emulatorul WINE, este posibil să utilizați programe Windows, pe versiuni de Unix ce rulează pe calculatoare PC. Încercați cît mai multe din ele și alegeți unul care vă satisface cel mai bine nevoile.

### Unde pot găsi server-e X gratuite ce rulează sub Windows 95/98/NT?

Puteți încerca MI/X descărcîndu-l de la http://www.microimages.com/.

### Semnificația unor acronime uzuale

AFAIK

  as far as I know (din cîte știu)

BTW

  by the way (a propos)

FWIW

  for what it's worth (pe cît de important(ă) este)

CMIIW

  correct me if I am wrong (dacă nu greșesc)

IMHO

  in my humble opinion (după umila mea părere)

IMAHO

  in my always humble opinion (după prea umila mea părere)

FUD

  fear, uncertainty and doubt (teamă, nesiguranță și îndoială)

BFN

  bye for now (la revedere)

AISE

  as I see it (după cum văd eu lucrurile)

AAMOF

  as a matter of fact (de fapt)

BION

  believe it or not (credeți sau nu)

FYI

  for your information (spre informarea dumneavoastră)

MYOB

  mind your own business (vedeți-vă de treburile dumneavoastră)

SOP

  standard operating procedure (metoda de acțiune standard)

RTFM

  read the fine manual (citiți manualul)

YMMV

  your mileage may vary (în cazul dumneavoastră poate fi altfel)

TIA

  thanks in advance (mulțumiri anticipate)

HTH

  hope this helps (sper să fie de folos)

IIRC

  if I recall correctly (dacă-mi amintesc bine)

## Obținerea de informații suplimentare

### Care este pagina de web principală a KDE?

Pagina principală a KDE este la adresa:

- http://www.kde.org

Dacă preferați să apelați la un site mirror mai apropiat de dumneavoastră, sînt cîteva opțiuni:

- http://www.swappy.osc.de/kde/www

- http://ftp.unina.it:21000

- http://linux.kreonet.re.kr/kde

- http://kde.a1.nl

- http://www.ptf.hro.nl/kde

- http://www.tuniv.szczecin.pl/kde

- http://kde.fnet.com.pl

- http://kde.sw.com.sg

- http://www.leg.uct.ac.za/mirrors/kde

- http://www.kde.ch

- http://kde.flash.net

- http://kde.stealth.com.au

Pentru cea mai actuală listă de site-uri mirror de web, vă rugăm să vizitați http://www.kde.org/webmirrors.html.

### Există vreo listă de discuții KDE?

Sînt mai multe decît una singură. Fiecare se axează pe un aspect particular al KDE. Unele dintre ele sînt pentru programatori, astfel încît tematica lor nu va fi descrisă aici în detaliu. Listele cele mai importante sînt:

kde

  Aceasta este lista principală de discuții a KDE, pentru discuții generale.

kde-announce

  Această listă este folosită pentru anunțarea noilor versiuni de KDE, ca și a noilor unelte și aplicații.

kde-user

  Această listă este dedicată utilizatorilor care îi ajută pe alți utilizatori.

kde-look

  Această listă tratează chestiunile de look-and-feel ale interfeței grafice a KDE.

kde-licensing

  Aceasta listă este dedicată discuțiilor referitoare la licențierea Qt.

Pentru o listă completă a listelor de discuții disponibile, vizitați http://www.kde.org/contact.html.

Vă rugăm să nu puneți în aceste liste întrebări care și-au găsit răspunsul în acest F.A.Q.

### Cum subscriu și renunț în/din aceste liste?

Toate listele sînt disponibile via Universitatea din Tübingen.

#### Pentru a subscrie

Trimiteți un e-mail la list-request:

- kde-request@kde.org

- kde-announce-request@kde.org

- kde-user-request@kde.org

- kde-look-request@kde.org

- kde-licensing-request@kde.org

E-mail-ul trebuie să conțină:

`subscribe` adresa-dumneavoastră-de-email

în subiectul mesajului.

#### Pentru a renunța

Trimiteți un e-mail la list-request:

- kde-request@kde.org

- kde-announce-request@kde.org

- kde-user-request@kde.org

- kde-look-request@kde.org

- kde-licensing-request@kde.org

E-mailul trebuie să conțină:

`unsubscribe` adresa-dumneavoastră-de-email

în subiectul mesajului.

Niciodată nu trimiteți cereri de înscriere sau de renunțare direct pe adresa listei de mail! Folosiți pentru aceasta list-request.

### Unde se află arhiva mesajelor din listele de discuții?

Există o asemenea arhivă cu posibilități de căutare, găzduită de Progressive Computer Concepts. Adresa sa este: http://lists.kde.org.

#### Cum se efectuează o căutare?

Mergeți la http://lists.kde.org/. Acolo veți găsi un director ce conține toate listele de discuții. De observat că puteți efectua o căutare doar după autor și/sau titlu. Probabil nu veți găsi ceea ce doriți doar în urma unei asemenea căutări.

Pentru a efectua o căutare în textul mesajelor, trebuie să intrați într-una din listele de discuții. Selectați directorul în care doriți să efectuați căutarea (de exemplu, "kde" sau "kde-user"). Meniul căsuței de căutare va indica în mod implicit "Body" (text). Pentru a realiza o căutare exhaustivă va trebui să căutați în directoarele "kde", "kde-user" și "kde-devel".

### Există vreun grup de știri (newsgroup) al KDE?

Da, există! Este la: `comp.windows.x.kde`. În plus, există un grup de știri german la: `de.alt.comp.kde`.

Vă rugăm să nu puneți în aceste grupuri întrebări care și-au găsit deja răspunsul în acest F.A.Q.!

## Contribuția la KDE

### Cum pot să contribui la KDE?

KDE este un proiect de software liber care există datorită contribuțiilor voluntare. Fiecare este încurajat să participe la dezvoltarea KDE. Și nu numai programatorii sînt bineveniți. Sînt multe domenii în care vă puteți aduce contribuția:

- Testarea programelor

- Raportarea erorilor găsite

- Scrierea documentației programelor sau a fișierelor de ajutor

- Traducerea programelor, a documentației și a fișierelor de ajutor

- Desenarea iconițelor, compunerea sunetelor

- Scrierea de articole și de cărți despre KDE

- Programarea de noi aplicații KDE

- Bineînțeles, sponsorii sînt de asemenea bineveniți

Sînt cîteva locuri în care să vă uitați după mai multe informații dacă doriți să vă implicați în dezvoltarea KDE. Primul pas este să vă înscrieți într-una din listele de discuții. Veți găsi repede ceva ce poate fi îmbunătățit sau adăugat.

### Cum raportez o eroare?

Există un sistem de evidențiere automată a erorilor, disponibil la:

http://buglist.kde.org

Sistemul oferă un formular ce trebuie completat cu descrierea erorii și de asemenea oferă o listă a erorilor descoperite pînă în prezent. Înainte de a raporta o eroare, asigurați-vă că ați parcurs cu atenție această listă.

### Ce trebuie să fac pentru a programa aplicații KDE?

Fiecare este încurajat să dezvolte aplicații pentru KDE. Depinde de experiența dumneavoastră ce ar trebui să faceți mai întîi. De exemplu, dacă cunoașteți deja C++ sau dacă aveți experiență cu toolkit-ul Qt și asa mai departe. Veți avea nevoie de cîteva utilitare: `automake`, `autoconf` și `egcs`. Pentru mai multe informații uitați-vă la http://developer.kde.org/ și la http://www.ph.unimelb.edu.au/~ssk/kde/devel/. O altă sursă valoroasă de informații pentru a învăța să programați aplicații KDE o reprezintă tutorialele online ale Qt. Acestea sînt instalate împreună cu Qt. În Sistemul de ajutor KDE sau în KFM deschideți locatia: `$QTDIR/html/index.html` și puneți și un semn de carte la ea. Tutorialul se află în secțiunea "Using QT". Codul sursă al fiecărei lecții poate fi găsit în directorul `$QTDIR/tutorial`. Un singur lucru trebuie făcut de cei ce doresc să programeze aplicații KDE: să se înscrie în lista de discuții a dezvoltatorilor KDE. Pentru a vă înscrie, trimiteți un mesaj cu adresa dumneavoastră de email în subiect la:

kde-devel-request@kde.org

Citiți cu atenție Subscrierea la listele KDE. Tot ceea ce scrie acolo se aplică de asemenea la lista dezvoltatorilor.

### Cum obțin drept de scriere în lista kde-core-devel?

În mod implicit, cînd v-ați înscris în lista dezvoltatorilor, nu veți putea să scrieți nimic, ci doar să primiți mesaje. Dacă doriți să puteți scrie mesaje în listă, va trebui să-l contactați pe Martin Konold mai întîi. El vă va adăuga la lista celor care au dreptul să scrie în kde-core-devel.

Aceasta nu este o formă de cenzură: toți cei care doresc să dezvolte aplicații KDE vor obține drept de scriere în listă. Considerăm însă că această procedură este o metodă bună de a ține rata semnal-zgomot suficient de ridicată, în această listă.

### Cum pot obține acces la CVS?

Proiectul KDE folosește sistemul CVS pentru dezvoltarea codului programelor. De regulă, dacă ați schimbat ceva sau dacă ați îndepărtat o eroare și doriți să faceți schimbarea în codul aplicației, cea mai bună metodă este de a crea un petic la versiunea de dezvoltare curentă și să trimiteți acest petic dezvoltatorului programului respectiv.

Dacă faceți acest lucru în mod curent, îi puteți cere lui Stephan Kulow acces direct la CVS. Rețineti totuși că existența a foarte mulți utilizatori cu asemenea acces la CVS va face accesul tuturor foarte greoi, astfel încît se justifică efortul nostru de a păstra numărul celor cu drept de acces direct suficient de redus. Dar nimeni nu vă oprește să îl cereți!

### Cum pot obține access numai de citire la CVS?

Acest lucru se poate realiza folosind utilitarul `cvsup`.

La Pagina cvsup KDE puteți obtine mai multe informații privitoare la instalarea `cvsup` pentru depozitul KDE.

### Există site-uri CVS mirror pentru KDE?

Da. Principalul server KDE este în mod normal foarte ocupat și răspunde cu greu la cereri. Vă rugăm să citiți http://www.kde.org/cvsupmirrors.html pentru a afla lista de site-uri mirror disponibile. De exemplu, pentru a utiliza ca mirror CVS server-ul `cvsup.nl.freebsd.org`, înlocuiți linia

    *default host=cvs.kde.org

cu

    *default host=cvsup.nl.freebsd.org

din scriptul dumneavoastră `cvsup`.

### Cum pot traduce aplicații KDE în limba mea natală

Uitați-vă la http://www.kde.org/i18n.html pentru a vedea dacă programul respectiv a fost sau nu deja tradus în limba dumneavoastră. Dacă nu a fost tradus, veți găsi acolo informații referitoare la modul în care puteți realiza chiar dumneavoastră acest lucru.

## Epilog

Deoarece nu am vrut să interferăm cu istoricul versiunilor acestui document, am creat această secțiune pentru a ține evidența reviziilor traducerii:

- ??.??.1999 - traducerea completă pentru versiunea SGML din 10 februarie 1999. Florin Boariu

- 17 decembrie 1999 - versiunea DocBook, diacritice, corecții ortografice, actualizare pentru versiunea din 12 august 1999. Claudiu Costin